text:
TI 16
‘Atɛntrenee Mu’ a Yɛne Onyankopɔn Bɛnantew
1-3. (a) Dɛn nti na yɛde Yehowa aseda ka? (b) Dɛn na yɛn Gyefo a ɔwɔ dɔ no hwehwɛ fi yɛn hɔ?
FA NO sɛ woaka po so hyɛn bi a ɛremem mu. Bere a wunya adwene sɛ anidaso biara nni hɔ pɛ no, ogyefo ba beyi wo kɔ baabi a ahobammɔ wɔ. Hwɛ abotɔyam a wubenya bere a ogyefo no de wo fi asiane no mu rekɔ na ɔka sɛ: “Afei de woafi asiane no mu” no! So worente nka sɛ wode saa onipa no ka? Wo nkwa gyina ne so ankasa.
2 Ɔkwan bi so no, eyi kyerɛkyerɛ nea Yehowa ayɛ ama yɛn no mu. Akyinnye biara nni ho sɛ yɛde no aseda ka. Anyɛ yiye koraa no, ɔde agyede ama, na wama ayɛ yiye sɛ wobegye yɛn afi bɔne ne owu nnommumfa mu. Yɛte nka sɛ yɛwɔ ahobammɔ, a yenim sɛ bere tenten a yɛkyerɛ saa afɔre a ɛsom bo no mu gyidi no, wɔde yɛn bɔne afiri yɛn, na yɛn daakye a enni awiei tim hɔ pintinn. (1 Yohane 1:7; 4:9) Sɛnea yehui wɔ Ti 14 no, agyede no ne Yehowa dɔ ne atɛntrenee a ɛsen biara a wada no adi. Ɔkwan bɛn so na ɛsɛ sɛ yɛyɛ yɛn ade wɔ ho?
3 Ɛfata sɛ yesusuw nea yɛn Gyefo a ɔwɔ dɔ no ankasa hwehwɛ fi yɛn hɔ ho. Yehowa nam ne diyifo Mika so kae sɛ: “Wɔaka nea eye akyerɛ wo, onipa, ne nea [Yehowa, NW] hwehwɛ wo hɔ: ɛnyɛ biribiara sɛ [atɛntrenee, NW] ne adɔepɛ ne ahobrɛase a wode ne wo Nyankopɔn nantew.” (Mika 6:8) Hyɛ no nsow sɛ nneɛma a Yehowa hwehwɛ fi yɛn hɔ no mu biako ne sɛ ‘yɛbɛda atɛntrenee adi.’ Yɛbɛyɛ dɛn atumi ayɛ saa?
“Nokware Trenee” Akyi a Yebedi
4. Yɛyɛ dɛn hu sɛ Yehowa hwɛ kwan sɛ yɛde ne trenee gyinapɛn ahorow bɛbɔ yɛn bra?
4 Yehowa pɛ sɛ yɛde ne gyinapɛn ahorow a ɛfa papa ne bɔne ho bɔ yɛn bra. Esiane sɛ ne gyinapɛn ahorow yɛ nea ɛteɛ nti, sɛ yɛde bɔ yɛn bra a na yɛredi atɛntrenee ne trenee akyi. Yesaia 1:
5, 6. (a) Dɛn nti na ɛnyɛ den sɛ yebedi Yehowa gyinapɛn ahorow so? (b) Ɔkwan bɛn so na Bible da no adi sɛ trenee akyi a yebedi no yɛ adeyɛ a ɛkɔ so ara?
5 So ɛyɛ den sɛ yebedi Yehowa trenee gyinapɛn ahorow akyi? Dabi. Yehowa ahwehwɛde so di nyɛ den mma koma a ɛbɛn no. Esiane sɛ yɛdɔ yɛn Nyankopɔn ne sɛnea ɔte biara nti, yɛpɛ sɛ yɛbɔ yɛn bra wɔ ɔkwan a ɛsɔ n’ani so. (1 Yohane 5:3) Kae sɛ Yehowa ‘pɛ asɛntrenee.’ (Dwom 11:7) Sɛ yebetumi asuasua Onyankopɔn atɛntrenee, anaa trenee a, ɛsɛ sɛ yɛn ani gye nea Yehowa ani gye ho ho na yekyi nea okyi.
6 Ɛnyɛ mmerɛw sɛ nnipa a yɛnyɛ pɛ bedi trenee akyi. Ɛsɛ sɛ yeyi nipasu dedaw ne ne nneyɛe bɔne no gu, na yɛhyɛ nipasu foforo. Bible ka sɛ wɔnam nokware nimdeɛ so na ‘ɛyɛ’ nipasu foforo no “foforo.” (Kolosefo 3:
7. Ɔkwan bɛn so na ɛsɛ sɛ yebu huammɔ a yedi wɔ mmɔden a yɛbɔ sɛ yebedi trenee akyi no mu?
7 Ɔkwan bɛn so na ɛsɛ sɛ yebu huammɔdi a yehyia wɔ mmɔden a yɛbɔ sɛ yebedi trenee akyi no mu? Nokwarem no, ɛnsɛ sɛ yebu aniberesɛm a bɔne yɛ no adewa. Bere koro no ara no, ɛnsɛ sɛ yɛpa abaw, a yɛte nka sɛ yɛn sintɔ ahorow no ma yɛyɛ nnipa a yɛmfata sɛ yɛsom Yehowa. Yɛn Nyankopɔn a ɔyɛ ɔdomfo no ayɛ nsiesiei a ɔnam so ma wɔn a wonu wɔn ho komam no nya n’anim dom bio. Susuw ɔsomafo Yohane nsɛm a awerɛkyekye wom yi ho hwɛ: “Merekyerɛw eyinom mabrɛ mo, na moanyɛ bɔne.” Afei ɔde kaa ho pefee sɛ: “Na sɛ obi yɛ bɔne [esiane sintɔ a yenya fii awo mu nti] a, yɛwɔ okyigyinafo bi, agya no nkyɛn, ɔne ɔtreneeni Yesu Kristo.” (1 Yohane 2:1) Yiw, Yehowa de Yesu agyede afɔre no ama na ama yɛatumi asom no wɔ ɔkwan a ɛsɔ ani so ɛmfa ho sɛ yɛyɛ abɔnefo. So ɛno nka yɛn mma yennya ɔpɛ sɛ yɛbɛyɛ nea yebetumi biara sɛ yɛbɛsɔ Yehowa ani?
Asɛmpa no ne Onyankopɔn Atɛntrenee
8, 9. Ɔkwan bɛn so na asɛmpa no a yɛka no da Yehowa atɛntrenee adi?
8 Yebetumi ada atɛntrenee adi
9 Yehowa remfa nhyehyɛe bɔne yi mma awiei bere a yennii kan mmɔɔ ho kɔkɔ. Yesu kae wɔ nkɔmhyɛ a ɛfa nea ɛbɛkɔ so wɔ awiei bere mu ho mu no sɛ: “Etwa sɛ wɔka asɛmpa no kyerɛ amanaman nyinaa kan.” (Marko 13:
10, 11. Ɔkwan bɛn so na kyɛfa a yenya wɔ asɛmpa no ka mu no da Onyankopɔn atɛntrenee adi?
10 Ɔkwan bɛn so na asɛmpa no a yɛka no da Onyankopɔn atɛntrenee adi? Nea edi kan koraa no, ɛteɛ sɛ yɛyɛ nea yebetumi biara sɛ yɛbɛboa afoforo ma wɔanya nkwagye. Susuw mfatoho a ɛfa gye a wogye wo fi po so hyɛn a ɛremem mu ho no ho bio. Bere a wote ahyɛmma a wɔde gye nkwa mu dwoodwoo no, akyinnye biara nni ho sɛ wobɛpɛ sɛ woboa afoforo a wɔda so wɔ nsu no mu no. Saa ara na yɛwɔ asɛyɛde wɔ wɔn a wɔda so repere wiase bɔne yi “nsu” mu no ho. Ɛwom, bebree po yɛn asɛm no. Nanso, bere tenten a Yehowa kɔ so da boasetɔ adi kyerɛ wɔn no, yɛwɔ asɛyɛde sɛ yɛma wonya hokwan “ba adwensakra mu,” na wɔnam so fata ma nkwagye.
11 Sɛ yɛka asɛmpa no kyerɛ wɔn a yehyia wɔn nyinaa a, yɛda atɛntrenee adi wɔ ɔkwan foforo a ɛho hia so: Yɛnyɛ nyiyim. Kae sɛ “Onyankopɔn nhwɛ onipa anim, na mmom ɔman biara mu, nea osuro no na ɔyɛ ade trenee no, ɔpɛ no agye no.” (Asomafo no Nnwuma 10:
Sɛnea Yɛne Afoforo Di
12, 13. (a) Dɛn nti na ɛnsɛ sɛ yɛpɛ ntɛm bu afoforo atɛn? (b) Yesu afotu a ese “mummmu ntɛn” ne “mummmu fɔ” no kyerɛ dɛn? (Hwɛ ase hɔ asɛm no nso.)
12 Yɛnam sɛnea yɛne afoforo di sɛnea Yehowa ne yɛn di no so nso tumi da atɛntrenee adi. Ɛnyɛ den koraa sɛ yebebu afoforo atɛn, aka wɔn mfomso ahorow ho asɛm, na yɛakasa atia adwene a wokura anya ho adwemmɔne. Nanso, yɛn mu hena na ɔbɛpɛ sɛ Yehowa feefee ne nsusuwii ne ne sintɔ ahorow mu atirimɔden so? Ɛnyɛ saa na Yehowa ne yɛn di. Odwontofo no kae sɛ: “Yah, sɛ wudi amumɔyɛde akyi a, [Yehowa, NW], hena na anka obegyina?” (Dwom 130:3) So ɛnyɛ yɛn anigye sɛ yɛn Nyankopɔn a obu atɛntrenee na ɔyɛ mmɔborohunufo no mfa n’adwene nsi yɛn mfomso ahorow so? (Dwom 103:
13 Sɛ yɛn ani sɔ mmɔborohunu a ɛwɔ Onyankopɔn atɛntrenee mu no a, yɛrempɛ ntɛm mmu afoforo atɛn wɔ nneɛma a ɛmfa yɛn ho ankasa anaasɛ ɛho nhia pii mu. Wɔ Yesu Bepɔw so Asɛnka no mu no, ɔbɔɔ kɔkɔ sɛ: “Mummmu ntɛn, na wɔammu mo ntɛn.” (Mateo 7:1) Sɛnea Luka kyerɛwtohɔ no kyerɛ no, Yesu de kaa ho sɛ: “Mummmu fɔ, na wɔammu mo fɔ.” * (Luka 6:
14. Dɛn nti na ɛsɛ sɛ ‘yegyae ntɛn a yegu so rebu afoforo no’?
14 Dɛn nti na ɛsɛ sɛ ‘yegyae ntɛn a yebu’ afoforo? Ade biako ne sɛ, yɛn tumi sua. Osuani Yakobo kae yɛn sɛ: “Obiako ne mmarahyɛfo ne temmufo”
15. Nsɛm ne nneyɛe bɛn na enni afã biara wɔ Onyankopɔn asomfo mu, na dɛn ntia?
15 Na yɛn abusuafo nso ɛ? Awerɛhosɛm ne sɛ, wɔ nnɛ wiase no, ntɛn a enye koraa a wobu no biako yɛ nea wobu wɔ beae a anka ɛsɛ sɛ asomdwoe tra
Mpanyimfo a ‘Wɔsom Atɛntrenee Mu’
16, 17. (a) Dɛn na Yehowa hwehwɛ fi mpanyimfo no hɔ? (b) Sɛ ɔbɔnefo bi anna nokware ahonu adi a, dɛn na ɛsɛ sɛ wɔyɛ, na dɛn ntia?
16 Yɛn nyinaa wɔ asɛyɛde sɛ yɛda atɛntrenee adi, nanso mpanyimfo a wɔwɔ Kristofo asafo no mu wɔ asɛyɛde titiriw wɔ eyi mu. Hyɛ sɛnea wɔaka “asafohene,” anaa mpanyimfo ho asɛm wɔ nkɔmhyɛ kwan so wɔ Yesaia kyerɛwtohɔ no mu no nsow: “Hwɛ, trenee so na ɔhene bi bedi hene, na asafohene nso, atemmu so na wobedi asafohene.” (Yesaia 32:1) Yiw, Yehowa hwɛ kwan sɛ mpanyimfo bɛsom atɛntrenee so. Ɔkwan bɛn so na wobetumi ayɛ eyi?
17 Saa honhom fam mmarima a wɔfata yi nim yiye sɛ atɛntrenee, anaa trenee hwehwɛ sɛ wɔma asafo no ho tew. Ɛtɔ mmere bi a wɔhwehwɛ sɛ mpanyimfo bu ntɛn wɔ bɔne a anibere wom ho. Bere a wɔreyɛ saa no, wɔkae sɛ Onyankopɔn atɛntrenee hwehwɛ sɛ sɛ ɛbɛyɛ yiye a, wɔda mmɔborohunu adi. Wɔnam saayɛ so bɔ mmɔden sɛ wɔbɛboa ɔdebɔneyɛfo no ma wanya adwensakra. Nanso, mmɔden a ɛte saa a wɔbɔ sɛ wɔbɛboa nyinaa akyi no, sɛ ɔdebɔneyɛfo no ankyerɛ nokware ahonu a, dɛn na wɔbɛyɛ? Wɔ atɛntrenee a ɛyɛ pɛ mu no, Yehowa Asɛm kyerɛ sɛ wonsi gyinae pintinn: “Munyi ɔbɔnefo no mfi mo mu!” Ɛno kyerɛ yi a wobeyi no afi asafo no mu. (1 Korintofo 5:
18. Sɛ mpanyimfo de Bible mu afotu rema afoforo a, dɛn na ɛsɛ sɛ wɔma ɛtra wɔn adwenem?
18 Atɛntrenee mu a wɔsom nso kyerɛ Bible mu afotu a wɔde ma wɔ bere a ɛho hia mu. Nokwarem no, mpanyimfo nhwehwɛ afoforo ho mfomso. Na saa ara nso na ɛnyɛ biribiara ho na wɔde afotu ma bere nyinaa. Nanso, yɔnko gyidini betumi ‘adi mfomso bi ansa na n’ani aba ne ho so.’ Bere a mpanyimfo kae sɛ Onyankopɔn atɛntrenee nyɛ atirimɔden anaa nea enni tema no, ɛbɛka wɔn ma ‘wɔateɛ nea ɔte saa no so wɔ odwo honhom mu.’ (Galatifo 6:1) Enti, mpanyimfo ntwiw obi a wadi mfomso anim anaasɛ wɔrenka nsɛm a ɛyɛ yaw nkyerɛ no. Mmom no, afotu a wofi ɔdɔ mu de ma no hyɛ nea wɔde rema no no nkuran. Mpo sɛ mpanyimfo de animka pɔtee rema
19. Gyinae bɛn na wɔma mpanyimfo sisi, na dɛn so na ɛsɛ sɛ wɔde wɔn gyinaesi ahorow gyina?
19 Wɔtaa ma mpanyimfo sisi gyinae a ɛka wɔn mfɛfo gyidifo. Sɛ nhwɛso no, mpanyimfo hyiam bere ne bere mu susuw ho sɛ ebia anuanom foforo a wɔwɔ asafo no mu fata sɛ wɔkamfo wɔn kyerɛ sɛ mpanyimfo anaa asafo mu asomfo anaa. Mpanyimfo no nim hia a ɛho hia sɛ wɔnhwɛ nnipa anim. Wɔma Onyankopɔn ahwehwɛde a ɛfa paw a wɔpaw afoforo saa ho no kyerɛ wɔn kwan wɔ wɔn gyinaesi mu, wɔmma wɔn nkate nni wɔn so. Enti wosisi gyinae a ‘wɔmpere ho mmu atɛn, na wɔnyɛ biribiara nyiyim so.’
20, 21. (a) Mpanyimfo bɔ mmɔden sɛ wɔbɛyɛ sɛ dɛn, na dɛn ntia? (b) Dɛn na mpanyimfo betumi ayɛ de aboa “wɔn a wɔn koma atu” no?
20 Mpanyimfo de Onyankopɔn atɛntrenee di dwuma wɔ akwan foforo so nso. Bere a Yesaia ka siei sɛ mpanyimfo bɛsom wɔ ‘atɛntrenee mu’ wiei no, ɔtoaa so sɛ: “Wɔn mu biara bɛyɛ sɛ mframa ano hintabea ne osu ano guankɔbea, sɛ nkyerekyerewa so nsuwansuwa, sɛ asase a akyen so botan kɛse onwini.” (Yesaia 32:2) Ɛnde, mpanyimfo, mommɔ mmɔden mma mo mfɛfo asomfo nnya awerɛkyekye ne abotɔyam.
21 Ɛnnɛ a ɔhaw pii a ɛma abasamtu wɔ hɔ no, nnipa pii na wohia nkuranhyɛ. Mpanyimfo, dɛn na mubetumi ayɛ de aboa “wɔn a wɔn koma atu” no. (1 Tesalonikafo 5:
Sɛ mpanyimfo hyɛ wɔn a wɔn abam abu nkuran a, na wɔreda Yehowa atɛntrenee adi
22. Akwan bɛn so na yebetumi asuasua Yehowa atɛntrenee, na dɛn na ebefi mu aba?
22 Nokwarem no, yɛnam Yehowa atɛntrenee a yesuasua no so bɛn no bere nyinaa! Sɛ yekura ne trenee gyinapɛn ahorow mu, ka asɛmpa a egye nkwa no kyerɛ afoforo, na yɛhwehwɛ nneɛma pa a ɛwɔ afoforo ho sen sɛ yɛde yɛn adwene besi wɔn mfomso ahorow so a, na yɛreda Onyankopɔn atɛntrenee adi. Mpanyimfo, sɛ mobɔ asafo no ahotew ho ban, mode Kyerɛwnsɛm mu afotu a ɛhyɛ den ma, na musisi gyinae a animhwɛ nnim, na mohyɛ wɔn a wɔn abam abu nkuran a, na moreda Onyankopɔn atɛntrenee adi. Hwɛ sɛnea ɛbɛyɛ sɛ Yehowa koma ani gye bere a ofi soro hwɛ fam na ohu sɛ ne nkurɔfo reyɛ nea wobetumi biara de ‘ada atɛntrenee adi’ wɔ wɔne Onyankopɔn nantew mu no!
^ nky. 13 Nkyerɛase bi ka sɛ “mummmu ntɛn” na “mummmu fɔ.” Nea ɛkyerɛ ne sɛ ‘mummfi ase mmmu ntɛn’ na ‘mummfi ase mmmu fɔ.’ Nanso wɔ mfitiase kasa mu no, Bible akyerɛwfo no de ɔhyɛ kabea (a ɛkyerɛ adeyɛ a ɛrekɔ so mprempren) a ɛwɔ dabi kabea mu na edii dwuma wɔ ha. Enti nneyɛe a wɔkaa ho asɛm no yɛ nea na ɛrekɔ so a na ɛsɛ sɛ wogyae.
^ nky. 18 Bible ka wɔ 2 Timoteo 4:2 sɛ, ɛtɔ mmere bi a ɛsɛ sɛ mpanyimfo “yi ntɛn, ka anim, tu fo.” Hela asɛmfua a wɔkyerɛɛ ase “tu fo” (pa·ra·ka·leʹo) no betumi akyerɛ “hyɛ nkuran.” Hela asɛmfua bi a ɛte sɛ ɛno, pa·raʹkle·tos, betumi akyerɛ asɛnni mu okyigyinafo. Enti, sɛ mpanyimfo de animka a emu yɛ den mpo rema a, ɛsɛ sɛ wɔyɛ wɔn a wohia honhom fam mmoa no aboafo.


c: text/html

text:
TI 92
Akwatafo Du no, Baako na Ɔbɛdaa Ase
YESU SAA AKWATAFO DU YAREƐ
Bere a Sanhedrin no yɛɛ sɛ wɔbɛkum Yesu a anyɛ yie no, ɔfirii hɔ kɔɔ Efraim. Ná Efraim wɔ Yerusalem atifi. Ɔne n’asuafo no tenaa hɔ; ɛhɔ deɛ na n’atamfo no nni hɔ. (Yohane 11:54) Nanso na Yesu bere a aka sua, efisɛ na afe 33 Twam afahyɛ no rebɛn, enti ankyɛ na ɔfirii hɔ kɔtoaa n’adwuma so. Ɔde n’ani kyerɛɛ atifi fam kɔfaa Samaria kɔɔ Galilea. Ɔrekɔ hɔ yi, na ɔrenkɔ hɔ bio na wawu.
Bere a Yesu hyɛɛ n’akwantu ase a ɔfiri kuro baako so rekɔ kuro foforo so no, ɔhyiaa akwatafo du bi. Kwata wɔ hɔ yi, sɛ ɛyɛ obi a, ɛtumi wewe nipadua no fa bi te sɛ nsa, ɛnan, ne aso. (Numeri 12:10-12) Tete no, na Onyankopɔn Mmara kyerɛ sɛ kwata yɛ obi a, ɛnsɛ sɛ ɔba nnipa mu na sɛ obi rebɛn no nso a, ɛsɛ sɛ ɔteɛteɛm sɛ, “Me ho nte, me ho nte!”—Leviticus 13:45, 46.
Wei nti, akwatafo no ammɛn Yesu, na mmom wɔteɛɛm kaa sɛ: “Yesu, Ɔkyerɛkyerɛfoɔ, hu yɛn mmɔbɔ!” Yesu huu akwatafo no, ɔka kyerɛɛ wɔn sɛ: “Monkɔ na momfa mo ho nkɔkyerɛ asɔfoɔ no.” (Luka 17:13, 14) Nea Yesu yɛe yi kyerɛ sɛ ɔdi Onyankopɔn Mmara so paa, efisɛ asɔfo nko ara na na Mmara no ma kwan sɛ wɔhwɛ sɛ wɔn a wɔyare kwata no ho ate, na afei deɛ wɔbɛtumi aba nnipa mu.—Leviticus 13:9-17.
Ná akwatafo du no wɔ gyidi paa sɛ Yesu bɛtumi asa wɔn yareɛ. Enti bere a wɔnnyaa ayaresa mpo no, wɔsii so kɔɔ asɔfo no hɔ sɛnea Yesu kae no. Ampa-ne-ampa ara, wɔnam kwan so rekɔ no, wɔhuu sɛ kwata no atu ayera! Gyidi a wɔnyaa wɔ Yesu mu no anyɛ kwa.
Akwatafo no baako san n’akyi baa Yesu nkyɛn, nanso nkron a aka no kɔɔ wɔn baabi. Nea ɔsan baa Yesu nkyɛn no, na ɔyɛ Samariani. Adɛn nti na ɔsan bae? N’ani sɔɔ nea Yesu yɛ maa no no. Enti ɔde “nne kɛseɛ hyɛɛ Onyankopɔn animuonyam,” efisɛ ɔhuu sɛ Onyankopɔn na ama wanya ayaresa. (Luka 17:15) Ɔbɛduu Yesu nkyɛn no, ɔhwee ne nan ase daa no ase.
Yesu bisaa nnipa a wɔwɔ hɔ no sɛ: “Ɛnyɛ du na wɔn ho firiiɛ? Na nkron a aka no wɔ he? Enti wɔanhunu wɔn mu biara a wasan n’akyi de animuonyam rebrɛ Onyankopɔn sɛ ɔbarima a ɔfiri ɔman foforɔ mu yi?” Ɛnna Yesu ka kyerɛɛ Samariani no sɛ: “Sɔre na kɔ; wo gyidie ama wo ho asan wo.”—Luka 17:17-19.
Akwatafo du a Yesu saa wɔn yareɛ no, na ɛkyerɛ sɛ Yehowa Nyankopɔn taa Yesu akyi. Nea ɔsan bae no deɛ, yɛbɛtumi aka sɛ ɛnyɛ ayaresa nko ara na ɔnyae, na mmom na wasi nkwa kwan no so. Ɛnnɛ deɛ, Onyankopɔn mfa Yesu so nyɛ anwonwade nsa nkurɔfo yareɛ. Nanso sɛ yɛnya Yesu mu gyidi a, ɛbɛma yɛasi nkwa kwan no so, kyerɛ sɛ, yɛbɛnya daa nkwa. Yɛn nso, nea Onyankopɔn reyɛ ama yɛn no, yɛn ani sɔ te sɛ Samariani no anaa?

robotstxt: allowed

filter: keep


text:
Fa Wo Werɛ Hyɛ Ahenni no Mu Pintinn
“Gyidi ne awerɛhyem a yɛde twɛn biribi a yɛn ani da so.”
1, 2. Dɛn na ɛbɛtumi ama yɛanya awerɛhyem sɛ Onyankopɔn nam Ahenni no so bɛma n’atirimpɔw abam, na dɛn ntia? (Hwɛ mfonini a ɛwɔ adesua yi mfiase no.)
YƐN Yehowa Adansefo deɛ, ade a ɛda yɛn ano daa ne sɛ Onyankopɔn Ahenni nkutoo na ɛbɛyi yɛn haw afi hɔ. Nanso asɛmmisa no ne sɛ, ‘Yɛgye di paa sɛ Ahenni no wɔ hɔ, na Onyankopɔn nam so bɛma n’atirimpɔw abam? Adɛn nti na yɛbɛtumi de yɛn werɛ ahyɛ Ahenni no mu pintinn?’
2 Yehowa nam Mesia Ahenni no so bɛma nea wabɔ ne tirim sɛ ɔbɛyɛ ama adesamma no abam. Ahenni no fapem yɛ den efisɛ ɛgyina nokwasɛm bi so. Ɛne sɛ Yehowa ne tumi nyinaa wura; ɔwɔ hokwan sɛ ɔdi tumi. Hena ne Ahenni yi so Hene? Henanom na wɔne Ɔhene yi bɛdi ade? Henanom na wɔbɛdi wɔn so, na wɔn tumi kɔdu he? Yehowa ayɛ apam ahorow na ɔnam so ma yɛnya nsɛmmisa yi ho mmuae. Saa apam ahorow yi yɛ ntam a Yehowa anaa ne Ba Yesu Kristo aka sɛ ɔbɛyɛ biribi. Sɛ yɛhwehwɛ apam yi mu a, yɛbɛhu ɔkwan a Yehowa bɛfa so ama n’atirimpɔw abam ne nea enti a yɛbɛtumi anya awerɛhyem sɛ Ahenni no tim hɔ daa.
3. Dɛn na yɛbɛsusu ho wɔ adesua yi ne nea ɛdi hɔ no mu?
3 Bible ka apam atitiriw nsia bi ho asɛm, na ɛfa Mesia Ahenni no ho. Kristo Yesu ne Ahenni yi so hene. Apam ahorow yi ne (1) Abraham apam, (2) Mmara apam, (3) Dawid apam, (4) apam a ɛbɛma yɛanya ɔsɔfo te sɛ Melkisedek, (5) apam foforo, (6) Ahenni apam. Momma yɛnhwɛ sɛnea apam no biara fa Ahenni no ho. Bio, yɛbɛhu sɛnea apam ahorow no bɛma atirimpɔw a Onyankopɔn de bɔɔ asase ne nea ɔbɛyɛ ama adesamma no aba mu.
BƆHYƐ BI MA YƐHU SƐNEA ONYANKOPƆN ATIRIMPƆW BƐBAM
4. Sɛnea Genesis nhoma no kyerɛ no, nneɛma mmiɛnsa bɛn na Yehowa kae a ɛfa nnipa ho?
4 Yehowa bɔɔ asase no sɛ nnipa ntena so. Bere a ɔbɔɔ asase wiei no, ɔmaa nneɛma mmiɛnsa bi daa adi: (1) Onyankopɔn bɛbɔ nnipa wɔ ne suban so. (2) Nnipa bɛma asase ayɛ paradise na wɔawo mma asoɔmmerɛfo ahyɛ so ma. (3) Ɛnsɛ sɛ nnipa di papa ne bɔne ho nimdeɛ dua no bi. (Genesis 1:26, 28; 2:16, 17) Bere a Onyankopɔn bɔɔ nnipa no, na ɔpɛ sɛ wɔn asefo hyɛ asase so ma. Bio na ɛsɛ sɛ wɔhwɛ sɛ wɔremfa wɔn nsa nka papa ne bɔne ho nimdeɛ dua no. Saa ahyɛde mmienu yi na na ɛbɛma Onyankopɔn atirimpɔw abam. Ɛnde, ɛyɛɛ dɛn na apam ho asɛm nso baa mu?
5, 6. (a) Ɔkwan bɛn so na Satan yɛe sɛ ɔbɛma Onyankopɔn atirimpɔw ayɛ kwa? (b) Dɛn na Yehowa yɛe wɔ atuatew a ɛsii Eden no ho?
5 Satan yɛe sɛ ɔbɛma Onyankopɔn atirimpɔw ayɛ kwa, enti ɔmaa nnipa tew atua. Ɔdaadaa Hawa ma ɔkɔtew papa ne bɔne ho nimdeɛ dua a Onyankopɔn abara no bi dii. Nea na Satan pɛ ara ne sɛ nnipa bɛbu Onyankopɔn mmara so. (Genesis 3:1-5; Adiyisɛm 12:9) Na ɔrepɛ akyerɛ sɛ Onyankopɔn nni hokwan sɛ ɔdi n’abɔde so tumi. Hiob bere so no, ɔde asɛm foforo bɛtwaam. Ɔkae sɛ nea nnipa bɛnya afi Onyankopɔn hɔ nti na wɔsom no.
6 Dɛn na na Yehowa bɛyɛ wɔ atuatew yi ho? Anka ɔbɛtumi asɛe atuatewfo no. Nanso Onyankopɔn yɛɛ saa a, anka asɛm a ɔkae sɛ Adam ne Hawa bɛwo ahyɛ asase so ma no remma mu. Yehowa ansɛe atuatewfo no, mmom ɔhyɛɛ nkɔm bi. Yɛbɛtumi afrɛ no Eden bɔhyɛ, na ɛho asɛm wɔ Genesis 3:15. (Monkenkan.) Ɛma yɛhu sɛ biribiara a Yehowa aka afa asase ne nnipa ho no bɛbam.
Eden bɔhyɛ no ma yɛhu sɛ biribiara a Yehowa aka afa asase ne nnipa ho no bɛbam
7. Dɛn na Eden bɔhyɛ no ma yɛhu fa ɔwɔ no ne n’asefo ho?
7 Yehowa nam Eden bɔhyɛ no so buu ɔwɔ no ne n’asefo kumfɔ. Ɔwɔ no ne n’asefo gyina hɔ ma Satan Ɔbonsam ne n’apamfo a wɔbɛsɔre atia Onyankopɔn tumidi. Onyankopɔn maa ɔbea no asefo tumi sɛ wɔnsɛe atuatewfo no. Enti Eden bɔhyɛ no ma ɛdaa adi sɛ Satan ne nea n’atuatew de aba nyinaa bɛfi hɔ. Bɔhyɛ no san kyerɛɛ ɔkwan a eyi bɛfa so aba.
8. Dɛn na yɛbɛtumi aka afa ɔbea no ne n’aseni no ho?
8 Hena na na ɔbɛyɛ ɔbea no aseni? Esiane sɛ Satan yɛ honhom na aseni no ‘bɛtu no agu’ nti, ɛda adi sɛ aseni no nso yɛ honhom abɔde. (Hebrifo 2:14) Sɛ aseni no yɛ honhom a, ɛnde na ɔbea a ɔbɛwo aseni no nso yɛ honhom mu ade. Bere rekɔ so no, ɔwɔ no ne n’asefo yɛɛ bebree, nanso na obiara nnim ɔbea no ne n’aseni no. Bere a Yehowa hyɛɛ nkɔm wɔ Eden no akyi bɛyɛ mfe 4,000 deɛ, na ɛda so ara yɛ ahintasɛm. Saa bere no, Yehowa ne nkurɔfo yɛɛ apam ahorow, na nkakrankakra ɛkyerɛɛ nea ɔbɛyɛ aseni no ne ɔkwan a Onyankopɔn bɛfa so ayi ɔhaw a Satan atuatew de aba no afi hɔ.
APAM A ƐMA YƐHU ASENI NO
9. Dɛn ne Abraham apam no, na bere bɛn na ɛfii ase yɛɛ adwuma?
9 Bere a Yehowa hyɛɛ nkɔm wɔ Eden akyi bɛyɛ mfe 2,000 no, ɔka kyerɛɛ Abraham sɛ ɔntu mfi ne kurom Ur nkɔ Kanaan asase so. (Asomafo Nnwuma 7:2, 3) Onyankopɔn ka kyerɛɛ no sɛ: “Fi wo man ne w’abusua mu ne w’agya fie kɔ ɔman a mɛkyerɛ wo no so; na mɛyɛ wo ɔman kɛse, na mehyira wo ama wo din ayɛ kɛse; na yɛ nhyira ma afoforo. Mehyira wɔn a wohyira wo, na mɛdome obiara a ɔdome wo, na wo nti asase so mmusua nyinaa benya nhyira.” (Genesis 12:1-3) Ɛbɔ a Onyankopɔn hyɛɛ Abraham yi na yɛfrɛ no Abraham apam no. Yɛnnim bere pɔtee a Yehowa ne Abraham yɛɛ apam yi. Nanso apam no fii ase yɛɛ adwuma 1943 A.Y.B. mu. Saa bere no na Abraham fii Haran twaa Eufrate Asubɔnten no; na wadi mfe 75.
10. (a) Dɛn na Abraham de kyerɛe sɛ ɔgye di paa sɛ Onyankopɔn bɔhyɛ bɛbam? (b) Ɔbea no aseni ho nsɛm bɛn na Yehowa ma ɛdaa adi nkakrankakra?
10 Yehowa tĩĩ ne bɔhyɛ no mu kyerɛɛ Abraham mpɛn pii, na daa na ɔde biribi kakra ka ho. (Genesis 13:15-17; 17:1-8, 16) Na Abraham gye di paa sɛ Yehowa bɔhyɛ bɛbam; enti na wayɛ krado sɛ ɔde ne ba koro pɛ no bɛbɔ afɔre. Yehowa nso hyɛɛ apam no mu kena, na ɔsii so dua sɛ ɔkwan biara so ne bɔhyɛ bɛbam. (Monkenkan Genesis 22:15-18; Hebrifo 11:17, 18.) Bere a Yehowa ne Abraham yɛɛ apam no, nkakrankakra Yehowa maa ɔbea no aseni ho nsɛm pii daa adi. Ná aseni no bɛfi Abraham abusua mu, na na nnipa pii bɛba abɛka ne ho ne no adi hene. Wɔbɛsɛe Onyankopɔn atamfo nyinaa, na Onyankopɔn nam wɔn so bɛhyira nnipa pii.
11, 12. Ɔkwan bɛn so na Kyerɛwnsɛm no da no adi sɛ Abraham apam no mmamu kɛse bi wɔ hɔ, na dɛn na eyi kyerɛ ma yɛn?
11 Bere bɛn na Abraham apam no dii kan baam? Ɛyɛ bere a Abraham asefo nyaa Bɔhyɛ Asase no. Nanso na ɛnyɛ ɛno ara ne no, efisɛ Bible ma yɛhu sɛ saa apam yi de nhyira a ɛkyɛn saa koraa nso bɛba. (Galatifo 4:22-25) Ɔsomafo Paulo kyerɛkyerɛɛ mu sɛ Abraham aseni titiriw ne Yesu Kristo. Wɔn a wɔka ne ho ne Kristofo 144,000 a wɔasra wɔn no. (Galatifo 3:16, 29; Adiyisɛm 5:9, 10; 14:1, 4) Bere a Yehowa hyɛɛ bɔ wɔ Eden no, ɔkae sɛ ɔbea bi bɛwo aseni no. Saa ɔbea no ne Onyankopɔn ahyehyɛde no fã a ɛwɔ soro no. Bible frɛ saa ɔbea yi “Yerusalem a ɛwɔ soro,” na emufo yɛ honhom abɔde a wɔdi Yehowa nokware. (Galatifo 4:26, 31) Sɛnea yɛahu no, bere a Onyankopɔn ne Abraham yɛɛ apam no, ɔhyɛɛ bɔ sɛ ɔbea no aseni de nhyira bɛbrɛ adesamma afebɔɔ.
12 Abraham apam no too fapem maa ɔsoro Ahenni no, na ɛdaa no adi sɛ Ɔhene no ne ne mfɛfo adedifo bɛnya Ahenni no. (Hebrifo 6:13-18) Saa apam yi bɛyɛ adwuma akɔsi bere bɛn? Genesis 17:7 ka sɛ ɛyɛ “daa apam.” Ɛbɛyɛ adwuma kɔsi sɛ Ahenni no bɛsɛe Onyankopɔn atamfo na ɛde nhyira abrɛ asase sofo nyinaa. (1 Korintofo 15:23-26) Nokwasɛm ne sɛ nhyira a apam no de bɛba no bɛtena hɔ daa. Apam a Yehowa ne Abraham yɛe no da no adi sɛ Yehowa tirim a wabɔ sɛ ɔbɛma treneefo ‘ahyɛ asase so mã’ no bɛbam ɔkwan biara so.
APAM A ƐSI SO DUA SƐ AHENNI NO BƐTENA HƆ DAA
13, 14. Dɛn na Dawid apam no si so dua?
13 Eden bɔhyɛ no ne Abraham apam no ma yɛhu sɛ Yehowa tumidi wɔ nnyinaso titiriw bi. Ɛno ne ne trenee. Enti Mesia Ahenni a ɔde asi hɔ no nso gyina trenee so. (Dwom 89:14) Ɛnde, nkekae bi bɛtumi aba Mesia Ahenni no ho anaa? Bere bi bɛba a wɔbɛyi Ahenni no afi hɔ anaa? Apam foforo bi wɔ hɔ a ɛma yɛn awerɛhyem sɛ biribi saa rensi da.
Nkekae biara remma Mesia nniso no ho da, na ɛde nhyira a ɛnni awiei bɛba
14 Yehowa hyɛɛ tete Israel hene Dawid bɔ bi. Yɛfrɛ saa bɔhyɛ no Dawid apam. (Monkenkan 2 Samuel 7:12, 16.) Yehowa hyɛɛ bɔ sɛ Mesia no bɛfi Dawid asefo mu na aba. (Luka 1:30-33) Afei deɛ na Yehowa rebue nneɛma so nkakrankakra ma nnipa ahu abusua a Mesia no bɛfi mu aba. Yehowa kae sɛ Dawid aseni yi na “ɛyɛ ne dea” sɛ ɔdi Mesia Ahenni no so Hene. (Hesekiel 21:25-27) Dawid ahenni no bɛtena hɔ daa efisɛ Yesu, Dawid aseni no, bɛtena hɔ afebɔɔ, na “n’ahengua bɛyɛ sɛ owia.” (Dwom 89:34-37) Yɛbɛtumi anya awerɛhyem sɛ nkekae biara remma Mesia nniso no ho da, na ɛde nhyira a ɛnni awiei bɛba!
APAM A ƐBƐMA YƐANYA ƆSƆFO
15-17. Sɛnea apam a ɛbɛma yɛanya ɔsɔfo te sɛ Melkisedek kyerɛ no, dwuma foforo bɛn na aseni no bɛdi? Adɛn ntia?
15 Abraham apam no ne Dawid apam no sii so dua sɛ ɔbea no aseni no bɛyɛ ɔhene. Nanso ɛno nko ara rentumi mma adesamma nnya nea wɔhia nyinaa. Ɛsɛ sɛ ɔhene no san yɛ ɔsɔfo. Ɔsɔfo nkutoo na ɔbɛtumi abɔ afɔre ama nnipa ade wɔn ho afi bɔne ho na wɔabɛka Yehowa abusua kɛse no ho. Sɛnea ɛbɛyɛ a aseni no bɛyɛ ɔsɔfo no, Yehowa yɛɛ apam foforo. Eyi ne apam a ɛbɛma yɛanya ɔsɔfo te sɛ Melkisedek.
16 Yehowa yii no adi kyerɛɛ Ɔhene Dawid sɛ ɔno ara ne Yesu bɛyɛ apam. Nneɛma mmienu na ɛwɔ apam yi mu. Nea ɛdi kan, Yesu ‘bɛtena Onyankopɔn nsa nifa,’ na wama no tumi de asɛe n’atamfo nyinaa. Nea ɛto so mmienu, Yesu bɛyɛ “ɔsɔfo kosi mmeresanten wɔ Melkisedek kwan so!” (Monkenkan Dwom 110:1, 2, 4.) Ɛnde, adɛn nti na ɛhia sɛ Yesu yɛ ɔsɔfo “wɔ Melkisedek kwan so”? Ansa na Abraham asefo renya Bɔhyɛ Asase no, na Melkisedek yɛ Salem hene ne “Ɔsorosoroni Nyankopɔn sɔfo.” (Hebrifo 7:1-3) Yehowa ankasa na ɔpaw Melkisedek sɛ ɔnyɛ ɔhene ne ɔsɔfo, na ɔno nkutoo ne onipa a na ɔyɛ ɔsɔfo ne ɔhene bere koro mu. Esiane sɛ Melkisedek anim ne n’akyi nyinaa obiara nni hɔ a ɔnyaa saa dibea mmienu yi bi nti, na ɛte sɛ nea ‘ɔdi sɔfo daa.’
Apam a ɛbɛma yɛanya ɔsɔfo te sɛ Melkisedek no na Onyankopɔn nam so paw Yesu sɛ ɔnni sɔfo
17 Apam yi na Onyankopɔn nam so paw Yesu sɛ onni sɔfo, na ɔbɛyɛ “ɔsɔfo daa wɔ Melkisedek kwan so.” (Hebrifo 5:4-6) Apam yi ma yɛhu pefee sɛ Yehowa asi so dua sɛ ɔnam Mesia Ahenni no so bɛma atirimpɔw a ɔwɔ ma nnipa ne asase yi abam.
AHENNI NO GYINA APAM AHOROW SO
18, 19. (a) Dɛn na ɛkyerɛ sɛ apam a yɛasusu ho no nyinaa fa Ahenni no ho? (b) Dɛn na yɛbɛsusu ho wɔ adesua a ɛdi hɔ no mu?
18 Bɛsi ha yi, yɛahu sɛ apam no mu biara ne Mesia Ahenni no wɔ twaka bi, na Ahenni no gyina apam ahorow so pintinn. Eden bɔhyɛ no si so dua sɛ Yehowa nam ɔbea no aseni so bɛma atirimpɔw a ɔwɔ ma asase ne nnipa no abam. Abraham apam no ma yɛhu sɛ aseni no ne Yesu ne wɔn a wɔasra wɔn no. Afei ɛboa ma yɛhu dwuma a wɔbɛdi.
19 Dawid apam no nso ma yɛhu abusua a Mesia no bɛfi mu aba ne ɛho nsɛm pii. Bio, apam yi ama Yesu kwan sɛ ɔnni asase so tumi na Ahenni no so nhyira ntena hɔ afebɔɔ. Apam a ɛbɛma yɛanya ɔsɔfo te sɛ Melkisedek no nso si so dua sɛ aseni no bɛyɛ ɔsɔfo. Nanso ɛnyɛ Yesu nko ara na ɔbɛma nnipa ade wɔn ho afi bɔne ne sintɔ biara ho ma wɔayɛ pɛ. Yehowa apaw nnipa bi sɛ wɔnkɔka Yesu ho nyɛ ahemfo ne asɔfo. Ɛhe na wɔfi? Yɛbɛsusu eyi ho wɔ adesua a ɛdi hɔ no mu.


text:
Adesua 102: Yesu Te Ase
WUNIM nnipa ko a ɔbea no ne mmarima baanu no yɛ? Ɔbea no yɛ Maria Magdalene, a ɔyɛ Yesu adamfowa. Na mmarima a wɔhyehyɛ ntade fitaa no yɛ abɔfo. Ɔdan ketewa a Maria rehwɛ mu no ne baabi a wosiee Yesu bere a owui no. Wɔfrɛ no ɔboda. Nanso afei amũ no nni hɔ! Hena na ɔbɛfae? Ma yɛnhwɛ.
Yesu wu akyi no, asɔfo no ka kyerɛɛ Pilato sɛ: ‘Yesu te ase no ɔkae sɛ ɔbɛsan asɔre nnansa akyi. Enti ma wɔnkɔwɛn ɔdamoa no. Na n’asuafo no ankowia ne funu no na wɔanka sɛ wasɔre!’ Pilato kae sɛ wɔnsoma asraafo mma wɔnkɔwɛn ɔdamoa no.
Nanso Yesu wu akyi da a ɛto so abiɛsa anɔpa tutuutu no Yehowa bɔfo bae mpofirim. Opirew ɔbo no fii ɔda no ano. Ehu kaa asraafo no araa ma na wontumi nka wɔn ho. Akyiri yi bere a wɔhwɛɛ ɔda no mu no na amũ no nni hɔ! Asraafo no binom kɔka kyerɛɛ asɔfo no. Wunim nea asɔfo bɔne no yɛe? Wɔmaa asraafo no sika sɛ wonni atoro. Wɔkae sɛ: ‘Monka sɛ n’asuafo no baa anadwo, bere a na yɛadeda, na wobewiaa amũ no.’
Saa bere no mu no, mmea bi a na wɔyɛ Yesu nnamfowa kɔɔ ɔda no so. Hwɛ wɔn ho dwiriw a edwiriw wɔn sɛ wohui sɛ ɔda no ano da hɔ a hwee nni mu! Mpofirim ara abɔfo baanu a wɔn ntade hyerɛn puei. Wobisae sɛ: ‘Dɛn nti na morehwehwɛ Yesu wɔ ha? Wɔanyan no. Monka mo ho nkɔka nkyerɛ n’asuafo no.’ Hwɛ mmirika ara a mmea no tui! Nanso ɔbarima bi ma wogyinae. Wunim nipa ko? Ɛyɛ Yesu! Ɔkae sɛ: ‘Monkɔka nkyerɛ m’asuafo.’
Bere a mmea no ka kyerɛɛ asuafo no sɛ Yesu asɔre na wɔahu no no, na asuafo no ntumi nnye nni. Petro ne Yohane tuu mmirika kɔɔ ɔda no so sɛ wɔn ankasa rekɔhwɛ, na na hwee nni ɔda no mu! Bere a Petro ne Yohane fii hɔ no, Maria Magdalene kaa akyi. Saa bere no na ɔhwɛɛ ɔda no mu huu abɔfo baanu no.
Wunim nea ɛbaa Yesu amũ no so? Onyankopɔn ma ɛyerae. Ɛnyɛ ɔhonam nipadua a Yesu de wui no na Onyankopɔn de nyan no. Ɔmaa Yesu honhom nipadua foforo te sɛ abɔfo a wɔwɔ soro no. Nanso sɛnea ɛbɛyɛ na Yesu asuafo no ahu sɛ ɔte ase no, ɔfaa nipadua a nnipa betumi ahu, sɛnea yebesua ho ade no.
Mateo 27:62-66; 28:1-15; Luka 24:1-12; Yohane 20:1-12.
Nsɛmmisa
- Hena ne ɔbea a ɔwɔ mfonini no mu no, henanom ne mmarima baanu no, na hefa na wɔwɔ no?
- Adɛn nti na Pilato ka kyerɛɛ asɔfo no sɛ wɔnsoma asraafo ma wɔnkɔwɛn Yesu damoa no?
- Yesu wu akyi no, dɛn na ɔbɔfo bi yɛe ne nnansa so anɔpatutuutu, nanso dɛn na asɔfo no yɛe?
- Adɛn nti na mmea bi a wɔkɔɔ ɔda no so no ho dwiriw wɔn?
- Dɛn na ɛmaa Petro ne Yohane tuu mmirika kɔɔ Yesu ɔda no so, na dɛn na wohui?
- Dɛn na ɛbaa Yesu amũ no so, nanso dɛn na ɔyɛe de kyerɛɛ asuafo no sɛ ɔte ase?
Nsɛmmisa foforo
- Kenkan Mateo 27:62-66 ne 28:1-15.
Bere a Yesu nyanee no, dɛn na asɔfo mpanyin, Farisifo, ne mpanyimfo no yɛe a ɛkyerɛ sɛ wɔayɛ bɔne atia honhom kronkron no? (Mat. 12:24, 31, 32; 28:11-15)
- Kenkan Luka 24:1-12.
Ɔkwan bɛn so na asɛm a ɛfa Yesu wusɔre no ho no kyerɛ sɛ Yehowa bu mmea sɛ adansefo anokwafo? (Luka 24:4, 9, 10; Mat. 28:1-7)
- Kenkan Yohane 20:1-12.
Ɔkwan bɛn so na Yohane 20:8, 9 boa ma yehu sɛ boasetɔ ho hia bere a yɛnte Bible nkɔmhyɛ bi mmamu ase nwie no? (Mmeb. 4:18; Mat. 17:22, 23; Luka 24:5-8; Yoh. 16:12)


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Hiob 6:1-30
6 Ɛnna Hiob buae sɛ:2 “Sɛ anka wɔrekari m’ahometew+ nyinaa,Na wɔde m’amanehunu nso agu nsenia mu ɛ!3 Anka emu bɛyɛ duru asen mpoano anhwea mpo.Ɛno nti na me nsɛm ayɛ hatuhatu yi.+4 Ade nyinaa so Tumfoɔ agyan aba me so,+Na me honhom renom emu bɔre;+Ahude a efi Onyankopɔn hɔ atwa me ho ahyia.+5 Sɛ sare so afurum+ nya sare a, osũ anaa?Na nantwi nya aduan a, osũ?6 Obi bedi aduan toyoo a ɔnto mu nkyene anaa?Na dɛ bi wɔ dua mu nsu tann mu?7 Me kra mpɛ sɛ ɛbɛkã emu biara.Ɛte sɛ m’aduan mu abofonode.8 O sɛ anka menya m’abisadeNa Onyankopɔn ama m’anidaso aba mu ɛ!9 Sɛ anka Onyankopɔn bɛpɛtɛw me,Na wayi ne nsa atwa me afi hɔ ɛ!+10 Ɛno mpo anka menya awerɛkyekye ara,Na madi ahurusi+ wɔ me yawdi kɛse mu,Sɛ wanhu mmɔbɔ mpo a; efisɛ memfaa Ɔkronkronni+ no nsɛm nhintawee.+11 M’ahoɔden wɔ he a mede bɛkɔ so atwɛn?+Na ebewie me dɛn sɛ me kra bɛtena ase akyɛ?12 M’ahoɔden te sɛ abo ahoɔden anaa?Na me honam yɛ kɔbere?13 Ɛnyɛ ɔboa na mintumi mmoa me ho?Na ɛnyɛ ahoɔden a mede yɛ adwuma na wɔatu afi me mu?14 Nea ɔde adɔe kame ne yɔnko no,+Ɔde ade nyinaa so Tumfoɔ no suro nso to nkyɛn.+15 Me ara me nuanom atwa nkontompo+ te sɛ awɔw bere mu asu a ɛsen,Wɔte sɛ awɔw bere mu asu a etwam kɔ.16 Nsukyenee ma ani biri,Sukyerɛmma hintaw mu.17 Sɛ bere so a, nsu no sã,+ na ɛyɛ dinn;Sɛ ɔhyew ba a, ɛyow.+18 N’akwan dan fa baabi;Ɛkɔ baabi a hwee nni, na ɛyera.19 Tema+ akwantufo hwehwɛ emu nsu,Na Saba+ akwantufo kuw nso twɛn no.20 Wɔn ani wu efisɛ wɔn ani da so;Wɔba bedu hɔ nanso wɔn nsa si fam.+21 Afei mo saa mmarima yi, monyɛ hwee;+Moahu ahude, mo koma atu.+22 Maka akyerɛ mo sɛ momma me biribi anaa?Na maka akyerɛ mo sɛ momfa mo tumi nyɛ biribi mma me?23 Maka akyerɛ mo sɛ munnye me mfi ɔtamfo nsam?+Na maka akyerɛ mo sɛ munnye me mfi atirimɔdenfo nsam anaa?+24 Monkyerɛkyerɛ me, na me de, mɛyɛ komm;+Mfomso a madi no, momma minhu.+25 Teeyɛ nsɛm de—O ɛnyɛ yaw koraa!+Nanso, mo animka no, ɛyɛ dɛn ho animka?+26 So me nsɛm ho animka na mofa ho adwene,Bere a ɔwerɛhoni nsɛm+ te sɛ mframa?+27 Sɛ munya nnyanka+ so ntonto mpo a, mobɛbɔ,Na munya mo yɔnko a, mobɛtɔn no!+28 Na afei, mo ara monhwɛ me,Na monhwɛ sɛ medi atoro+ wɔ mo anim anaa.29 Mesrɛ mo, monsan nnwen ho bio; mommma nea ɛnteɛ biara mmma mu;Monsan nnwen ho bio ɛ, na me trenee da so wɔ hɔ.+30 So nea ɛnteɛ bi wɔ me tɛkrɛma so,Na me de, minhu nea ama merehu amane anaa?


text:
Mmofra
—Moasiesie Mo Ho sɛ Mobɛbɔ Asu?
“Mo mu hena na ɔpɛ sɛ osi aban na onni kan ntena ase nsēsē nhwɛ sɛ ɔwɔ nea ɛdɔɔso a ɔde bewie?”
NNWOM: 120, 64
Wɔakyerɛw adesua asɛm yi ne nea edi hɔ no ama mmofra a wɔpɛ sɛ wɔbɔ asu
1, 2. (a) Ɛnnɛ, dɛn na ɛma Onyankopɔn nkurɔfo ani gye? (b) Dɛn na awofo a wɔyɛ Kristofo ne asafo mu mpanyimfo betumi ayɛ de aboa mmofra ma wɔate nea asubɔ kyerɛ ase?
ASAFO mu panyin bi ka kyerɛɛ Christopher a wadi mfe 12 sɛ: “Menim wo fi wo mmofraase pɛɛ, na m’ani agye sɛ woreka sɛ wopɛ sɛ wobɔ asu. Ma mimmisa oo, ‘Adɛn nti na wopɛ sɛ wobɔ asu?’” Sɛ asafo mu panyin no bisaa saa asɛm no a, odi bisa. Afe biara sɛ yehu sɛ mmofra mpempem pii rebɔ asu a, yɛn ani gye paa. (Ɔsɛnkafo 12:1) Awofo ne asafo mu mpanyimfo pɛ sɛ wɔboa mmofra ma wɔn ara sisi wɔn gyinae, na wɔte nea asubɔ kyerɛ ase.
2 Bible ma yehu sɛ, sɛ Kristoni hyira ne ho so na ɔbɔ asu a, ɛkyerɛ sɛ wahyɛ abrabɔ foforo ase. Saa abrabɔ foforo yi bɛma wanya nhyira pii afi Yehowa hɔ, nanso Satan bɛsɔ no ahwɛ. (Mmebusɛm 10:22; 1 Petro 5:8) Ɛno nti, ɛsɛ sɛ awofo a wɔyɛ Kristofo gye bere kyerɛkyerɛ wɔn mma ma wohu nea sɛ obi bɛyɛ Kristo suani a ɛsɛ sɛ ɔyɛ. Sɛ mmofra bi awofo nyɛ Kristofo a, asafo mu mpanyimfo beyi wɔn yam aboa wɔn ma wɔate nea ahosohyira ne asubɔ kyerɛ ase. (Kenkan Luka 14:27-30.) Sɛ obi pɛ sɛ osi dan a, ɛsɛ sɛ ɔtoto nneɛma yiye ansa na watumi awie. Saa ara nso na ɛsɛ sɛ mmofra siesie wɔn ho yiye ansa na wɔabɔ asu sɛnea ɛbɛyɛ a wɔde nokwaredi bɛsom Yehowa “akosi awiei.” (Mateo 24:13) Dɛn na ɛbɛboa mmofra ma wɔasi wɔn adwene pi sɛ wɔbɛsom Yehowa akosi daa? Momma yɛnhwɛ.
3. (a) Asɛm bɛn na Yesu ne Petro kae a ɛma yehu sɛ asubɔ ho hia? (Mateo 28:19, 20; 1 Petro 3:21) (b) Nsɛmmisa bɛn na yebesusuw ho, na adɛn ntia?
3 Woyɛ abofra a wopɛ sɛ wobɔ asu? Sɛ ɛte saa a, ɛyɛ botae papa paa! Ɛyɛ hokwan kɛse sɛ wobɛbɔ asu abɛyɛ Yehowa Danseni. Afei nso, ɛyɛ biribi a ɛsɛ sɛ Kristoni yɛ, na ɛyɛ ade a ɛho hia paa sɛ obi yɛ na ama wɔagye no nkwa wɔ ahohiahia kɛse no mu. (Mateo 28:19, 20; 1 Petro 3:21) Sɛ wobɔ asu a, woda no adi sɛ woahyɛ Yehowa bɔ sɛ wobɛsom no daa. Wopɛ paa sɛ wudi wo bɔhyɛ so, enti nsɛmmisa a edidi so yi bɛboa wo ma woahu sɛ woasiesie wo ho sɛ wobɛbɔ asu anaa: (1) Me ho akokwaw sɛnea ɛsɛ a metumi asi saa gyinae no? (2) Me ara na mepɛ sɛ mebɔ asu anaa? (3) Me ho so a mehyira ama Yehowa no, mete ase? Momma yensusuw saa nsɛmmisa yi ho.
NEA ƐKYERƐ SƐ WO HO AKOKWAW SƐNEA ƐSƐ
4, 5. (a) Ɛnyɛ wɔn a wɔanyinyin nko ara na ɛsɛ sɛ wɔbɔ asu. Adɛn ntia? (b) Dɛn na ɛma yehu sɛ Kristoni bi ho akokwaw?
4 Bible nka sɛ wɔn a wɔanyin anaa wɔn a wɔadi mfe pɔtee bi nko ara na wobetumi abɔ asu. Mmebusɛm 20:11 ka sɛ: “Abofra mpo, wɔde ne nneyɛe na ehu sɛ ne nnwuma ho tew na ɛteɛ.” Enti abofra mpo betumi ahu nea ɛteɛ na wahyira ne nkwa so ama Ɔbɔadeɛ no. Abofra biara a wada no adi sɛ ne ho akokwaw na wahyira ne ho so ama Yehowa no betumi abɔ asu, efisɛ asubɔ yɛ ade a ɛho hia na ɛfata.—Mmebusɛm 20:7.
5 Dɛn na ɛkyerɛ sɛ obi ho akokwaw? Ɛnyɛ mfe a wadi anaa ne tenten ne ne kɛse na yɛde hu. Bible ma yehu sɛ nnipa a wɔn ho akokwaw de “wɔn adwene yɛ adwuma,” enti wɔatete no ma etumi hu papa ne bɔne mu nsonsonoe. (Hebrifo 5:14) Obi a ne ho akokwaw nim nea ɛyɛ papa, na wasi gyinae ne komam sɛ ɔbɛyɛ saa. Enti ɛbɛyɛ den sɛ biribi bɛtwetwe no ma wayɛ bɔne. Afei nso, enhia sɛ da biara obi ka kyerɛ no sɛ ɔnyɛ adepa. Sɛ abofra a wabɔ asu awofo anaa ɔpanyin foforo biara nni hɔ a, yɛhwɛ kwan sɛ ɔbɛyɛ nea ɛteɛ.—Fa toto Filipifo 2:12 ho.
6, 7. (a) Kyerɛ ɔhaw a Daniel hyiae wɔ Babilon. (b) Dɛn na Daniel yɛe de kyerɛɛ sɛ ne ho akokwaw?
6 Abofra betumi ada ahokokwaw a ɛte saa adi anaa? Yɛnhwɛ Daniel. Ɛbɛyɛ sɛ bere a wɔfaa no fii n’awofo nkyɛn kɔɔ Babilon no na onnya nnii mfe aduonu. Prɛko pɛ, Daniel na wakɔtena nkurɔfo a wɔnsom Onyankopɔn mu yi. Nanso, momma yensusuw Daniel asɛm no ho kakra. Wobuu no sɛ onipa titiriw wɔ Babilon. Ná wahwehwɛ mu ayi mmofra kakra sɛ wɔnsom ɔhene no, na na Daniel ka ho. (Daniel 1:3-5, 13) Ɛbɛyɛ sɛ Daniel nyaa dibea kɛse wɔ Babilon sen nea anka obenya wɔ Israel.
7 Abarimaa Daniel yɛɛ n’ade sɛn? Ɔmaa Babilonfo sesaa ne suban anaa wɔmaa ne gyidi yɛɛ mmerɛw? Dabida! Bible ma yehu sɛ bere a Daniel wɔ Babilon no, osuaee “ne komam sɛ ɔremfa” atoro som ho biribiara “ngu ne ho fĩ.” (Daniel 1:8) Ɛkyerɛ sɛ na ne ho akokwaw ankasa!
8. Dɛn na wubetumi asua afi Daniel Asɛm no mu?
8 Dɛn na wubetumi asua afi Daniel Asɛm no mu? Sɛ abofra a ne ho akokwaw hyia tebea a ɛyɛ den mpo a, ne gyidi renhinhim. Ɔrenyɛ ne ho sɛ ɔbosomaketew a ɔdannan ne kɔla ma ɛyɛ te sɛ baabi a ɔwɔ no. Bio nso, ɔrenyɛ ne ho sɛ Onyankopɔn adamfo wɔ Ahenni Asa so, na ɔkɔ sukuu a wayɛ ne ho sɛ wiase no adamfo. Mmom, sɛ wɔsɔ no hwɛ mpo a, ɔbɛkɔ so adi nokware.
Sɛ abofra a ne ho akokwaw hyia tebea a ɛyɛ den mpo a, ne gyidi renhinhim
9, 10. (a) Sɛ abofra bi dwinnwen sɛnea ɔyɛɛ n’ade bere a ohyiaa ne gyidi ho sɔhwɛ bi nnansa yi ho a, ɛbɛboa no sɛn? (b) Dɛn na asubɔ kyerɛ?
9 Nokwasɛm ne sɛ, obiara nyɛ pɛ. Ɛtɔ da a, mmofra ne mpanyin nyinaa di mfomso. (Ɔsɛnkafo 7:20) Nanso, sɛ wopɛ sɛ wobɔ asu a, ɛbɛyɛ papa sɛ wohwehwɛ wo mu hwɛ sɛ woasi wo bo paa sɛ wubetie Yehowa anaa. Bisa wo ho sɛ, ‘Mayɛ osetie ama Yehowa nnansa yi?’ Bere a etwa to a wɔsɔɔ wo gyidi hwɛe no, woyɛɛ w’ade sɛn? Wutumi huu nea ɛfata sɛ woyɛ? Sɛnea ɛtoo Daniel no, obi atu wo fo sɛ fa wo nimdeɛ ne wo dom akyɛde boa Satan wiase yi anaa? Sɛ biribi a ɛte saa resɔ wo gyidi ahwɛ a, wutumi hu Yehowa apɛde?—Efesofo 5:17.
10 Adɛn nti na ɛho hia sɛ wunya saa nsɛmmisa no ho mmuae? Ɛbɛboa wo ma woahu sɛ asubɔ yɛ aniberesɛm paa. Sɛ wobɔ asu a, ɛma afoforo hu sɛ woahyɛ Yehowa bɔ titiriw bi. Woahyɛ Yehowa bɔ sɛ wobɛdɔ no na wode wo koma nyinaa asom no daa. (Marko 12:30) Ɛsɛ sɛ obiara a wabɔ asu si ne bo sɛ obedi ɛbɔ a wahyɛ Yehowa no so.
ƐYƐ WO ARA NA WOPƐ SƐ WOBƆ ASU?
11, 12. (a) Sɛ obi pɛ sɛ ɔbɔ asu a, dɛn na ɛsɛ sɛ ohu? (b) Dɛn na ɛbɛboa wo ma woanya nhyehyɛe a Yehowa ayɛ ama asubɔ no ho adwene pa?
11 Bible ma yehu sɛ Yehowa asomfo nyinaa a mmofra mpo ka ho, “betu wɔn ho ama koraa” asom no. (Dwom 110:3) Sɛ obi pɛ sɛ ɔbɔ asu a, ɛsɛ sɛ ɔhwɛ sɛ ɛnyɛ obi na ɔrepiapia no na mmom ɔno ara na ɔpɛ sɛ ɔbɔ asu. Ne titiriw no, sɛ wɔtetee wo wɔ nokware no mu a, ebehia sɛ wohwehwɛ wo koma mu yiye.
12 Ebia bere a worenyin no woahu sɛ nnipa pii rebɔ asu, na ebia wo nnamfo ne wo nuanom binom mpo abɔ asu. Hwɛ yiye na woannya adwene sɛ ɛyɛ wo sɛ woanyin anaa obiara rebɔ asu nti, ɛsɛ sɛ wo nso wobɔ asu. Wobɛyɛ dɛn ahu sɛ wowɔ adwene a Yehowa wɔ wɔ asubɔ ho no bi? Gye bere susuw nea enti a asubɔ ho hia paa no ho. Wubenya nneɛma pa pii afi adesua yi ne nea edi hɔ no mu.
13. Wobɛyɛ dɛn ahu sɛ wo ara na woasi gyinae sɛ wopɛ sɛ wobɔ asu?
13 Nneɛma bi wɔ hɔ a ebetumi ama woahu sɛ wo ara na wopɛ sɛ wobɔ asu na ɛnyɛ obi na ɔrepiapia wo. Emu baako ne sɛ wobɛhwɛ sɛnea wobɔ mpae. Mpɛn sɛn na wobɔ Yehowa mpae? Nneɛma pɔtee bɛn na wobɔ ho mpae? Nsɛmmisa yi ho mmuae bɛma woahu sɛ wo ne Yehowa ntam yɛ papa anaasɛ ɛnte saa. (Dwom 25:4) Mpɛn pii no, Yehowa nam Bible so bua yɛn mpaebɔ. Ade foforo a ɛbɛma woahu sɛ wopɛ sɛ wobɛn Yehowa, na wufi wo komam som no ne sɛ wobɛhwɛ nhyehyɛe a woayɛ de sua ade. (Yosua 1:8) Bisa wo ho sɛ: ‘Metaa sua Bible? Mifi me komam de me ho hyɛ abusua som mu?’ Saa nsɛmmisa no ho mmuae bɛboa wo ma woahu sɛ wo ara na wopɛ sɛ wobɔ asu anaa.
NEA AHOSOHYIRA KYERƐ
14. Kyerɛkyerɛ nsonsonoe a ɛwɔ ahosohyira ne asubɔ mu.
14 Ebetumi aba sɛ mmofra bi wɔ hɔ a wonnim nsonsonoe a ɛwɔ ahosohyira ne asubɔ mu ankasa. Ebia ebinom bɛka sɛ wɔahyira wɔn ho so ama Yehowa dedaw, nanso wɔnyɛɛ wɔn adwene sɛ wɔbɛbɔ asu. Ɛbɛyɛ dɛn na atumi ayɛ yiye saa? Ahosohyira yɛ mpae a wobɔ de hyɛ Yehowa bɔ sɛ wobɛsom no daa. Sɛ wobɔ asu a, woma afoforo hu sɛ woahyira wo ho so ama Yehowa dedaw. Enti ansa na wobɛbɔ asu no, ɛsɛ sɛ wuhu nea ahosohyira kyerɛ ankasa.
15. Obi hyira ne ho so a, ɛkyerɛ sɛn?
15 Sɛ wuhyira wo ho so ma Yehowa a, woma ohu sɛ woyɛ ne dea. Wohyɛ no bɔ sɛ wobɛma ne som ho ahia wo asen biribiara wɔ w’asetena mu. (Kenkan Mateo 16:24.) Sɛ wohyɛ Onyankopɔn bɔ bi a ɛte saa a, ɛsɛ sɛ wofa no aniberesɛm paa! (Mateo 5:33) Dɛn na wode kyerɛ sɛ wunim sɛ wonte ase mma wo ho bio, na mmom seesei woyɛ Yehowa dea?
16, 17. (a) Sɛ Bible ka sɛ obi mpa ne ho akyi a, mfatoho bɛn na wode bɛkyerɛkyerɛ mu? (b) Sɛ obi hyira ne ho so a, na dɛn paa na ɔrekyerɛ?
16 Momma yɛnhwɛ asɛm yi. Fa no sɛ w’adamfo bi akyɛ wo kar. Ɔde kar no ho nkrataa ama wo, na ɔka kyerɛɛ wo sɛ: “Wo kar ni.” Afei, ɔka kyerɛɛ wo sɛ: “Kar no safoa de, ɛwɔ me hɔ. Me na mɛka kar no, na ɛnyɛ wo.” Wobɛte nka sɛn wɔ saa akyɛde yi ho? Adwene bɛn na wubenya wɔ w’adamfo a ɔde kar no kyɛɛ wo no ho?
17 Sɛ obi hyira ne ho so ma Yehowa a, ɔka kyerɛ Onyankopɔn sɛ: “Mahyira me ho so ama wo. Meyɛ wo dea.” Ɛfata sɛ Yehowa hwɛ kwan sɛ onipa no bedi ne bɔhyɛ so. Nanso sɛ onipa no yɛ Yehowa so asoɔden na owia ne ho ne obi a ɔnsom Onyankopɔn yɛ aware nhyehyɛe ɛ? Anaasɛ onipa no kɔyɛ adwuma bi a ɛmma onnya bere pii nyɛ asɛnka adwuma no anaa ɛma ɔtoto asafo nhyiam mu nso ɛ? Sɛ ɛba saa a, ɛkyerɛ sɛ onipa no anni ɛbɔ a wahyɛ Yehowa no so. Ɛbɛyɛ sɛ onii a ɔde kar kyɛɛ n’adamfo na ɔde safoa no hyɛɛ ne ho no. Sɛ yehyira yɛn ho so ma Yehowa a, na yɛreka akyerɛ no sɛ, “Meyɛ wo dea, mente ase mma me ho bio.” Enti sɛ nea Yehowa pɛ sɛ yɛyɛ no, ɛnyɛ ɛno na yɛpɛ sɛ yɛyɛ mpo a, yɛbɛyɛ nea Yehowa pɛ bere nyinaa. Momma yensuasua Yesu. Ɔkae sɛ: “Mifi soro aba sɛ merebɛyɛ nea ɔsomaa me no apɛde, ɛnyɛ m’ankasa m’apɛde.”
Ɛda adi sɛ asubɔ yɛ aniberesɛm paa ne hokwan kɛse
18, 19. (a) Ɔkwan bɛn so na Rose ne Christopher anom asɛm ma yehu sɛ, sɛ obi bɔ asu a ɛma onya nhyira pii? (b) Wubu asubɔ sɛn?
18 Ɛda adi sɛ asubɔ yɛ aniberesɛm paa. Ɛyɛ hokwan kɛse paa sɛ obi behyira ne ho so ama Yehowa na wabɔ asu. Sɛ mmofra dɔ Yehowa na wɔte nea ahosohyira kyerɛ ase a, wɔntwentwɛn wɔn nan ase sɛ wobehyira wɔn ho so ama Onyankopɔn na wɔabɔ asu. Sɛ mmofra si gyinae a ɛte saa a, wonnu wɔn ho. Ababaa bi a ne din de Rose a wabɔ asu kae sɛ: “Medɔ Yehowa, na biribiara nni hɔ a mɛyɛ ama m’ani agye paa sen sɛ mɛsom no. Biribiara nni hɔ a mayɛ wɔ m’asetena mu a m’adwene asi me pi wɔ ho sen gyinae a misii sɛ mɛbɔ asu.”
19 Christopher a yɛkaa ne ho asɛm wɔ adesua yi mfiase no nso ɛ? Bere a odii mfe 12 no na ɔbɔɔ asu. Ɔte nka sɛn wɔ gyinae a osii no ho? Ɔka sɛ n’ani agye paa sɛ osii saa gyinae no. Bere a odii mfe 17 no, ɔbɛyɛɛ daa kwampaefo, na odii mfe 18 no ɔbɛyɛɛ asafo mu somfo. Seesei ɔresom wɔ Betel. Ɔka sɛ: “Misii gyinae pa sɛ mebɔɔ asu. Mereyɛ adwuma ama Yehowa ne n’ahyehyɛde no, na ɛma me koma tɔ me yam paa.” Sɛ wopɛ sɛ wobɔ asu a, wobɛyɛ dɛn asiesie wo ho? Yebenya asɛmmisa yi ho mmuae wɔ adesua a edi hɔ no mu.


text:
Dɛn na Ɛwɔ Onyankopɔn Asɛm Mu?
Nea Onyankopɔn pɛ sɛ ɛnnɛ yehu no, ɛno na ɛwɔ Bible mu. Bible ma yehu sɛnea yɛbɛbɔ bra pa ne nea yɛyɛ a Onyankopɔn ani begye yɛn ho. Ɛsan ma yenya nsɛmmisa a edidi so yi ho mmuae:
20 Sɛ worekenkan Bible a, dɛn na ɛbɛma woanya so mfaso kɛse?
SUA BIBLE NO BUE
Nhoma 66 na ɛka bom yɛ Bible. Wɔakyɛ mu abien. Ɔfã a edi kan no ne nea wɔde Hebri ne Aram kasa kyerɛwee (“Apam Dedaw”). Ɔfã a ɛto so abien (“Apam Foforo”) no, wɔde Hela kasa na ɛkyerɛwee. Wɔakyekyɛ Bible nhoma no mu biara ayɛ no eti ne nkyekyɛm. Sɛ wuhu kyerɛwsɛm bi a, nɔma a edi Bible nhoma no din akyi no yɛ nhoma no ti. Nɔma a edi hɔ no nso yɛ nkyekyɛm no. Enti sɛ wuhu Genesis 1:1 a, ɛkyerɛ Genesis ti 1, nkyekyɛm 1.


text:
ASƐM A ƐDA SO | SƐ NNIPA WU A NA ASA?
Nnipa Wu a na Ɛnsae!
Ná Betania yɛ kurow ketewa bi a efi hɔ rekɔ Yerusalem yɛ kilomita 3. (Yohane 11:18) Aka nnansa ama Yesu awu no, awerɛhosɛm bi sii wɔ hɔ. Ná Lasaro yɛ Yesu adamfo a ɔbɛn no paa, na owuyare bɔɔ no mpofirim ma owui.
Yesu tee asɛm no, ɔka kyerɛɛ n’asuafo no sɛ Lasaro ada na ɔrekɔ akonyan no. (Yohane 11:11) Nanso Yesu asuafo no ante ase, enti ɔka kyerɛ wɔn pen sɛ: “Lasaro awu.”
Yesu koduu Betania no, na wɔasie Lasaro ma adi nnanan, na ɔkaa awerɛkyekyesɛm kyerɛɛ Lasaro nuabaa Marta. Marta kae sɛ: “Sɛ wowɔ ha a, anka me nua no anwu.” (Yohane 11:17, 21) Yesu ka kyerɛɛ no sɛ: “Mene owusɔre ne nkwa. Obiara a onya me mu gyidi no, sɛ owu mpo a, ɔbɛba nkwa mu.”
“Lasaro, fi bra!”
Nea ɛbɛyɛ na Yesu akyerɛ sɛ saa asɛm no yɛ nokware no, ɔkɔɔ ɔboda no ho na ɔteɛɛm sɛ: “Lasaro, fi bra!” (Yohane 11:43) Ɔbarima a wawu no fi bae ma ɛyɛɛ nnipa a wogyinagyina hɔ no nyinaa nwonwa.
Ná Yesu adi kan anyan nnipa baanu dedaw. Biako ne Yairo babea no. Ansa na Yesu renyan no no, ɛno nso ɔkae sɛ abeawa no ada.
Yɛahu sɛ Lasaro ne Yairo babea no nyinaa, bere a wowui no, Yesu kaa wɔn ho asɛm te sɛ nea wɔada. Ntease wom sɛ ɔde owu totoo nna ho. Adɛn ntia? Sɛ obi da a, onnim nea ɛrekɔ so; obi da nso a, ɔnte brɛ na onhu amane. (Ɔsɛnkafo 9:5; hwɛ ɔfã a wɔato din “Wunnim Owu a, Hwɛ Nna.”) Tebea a awufo wom no, na Yesu asuafo no te ase paa. Nhoma bi ka sɛ: ‘Yesu asuafo no de, na wonim sɛ gyidini bi wu a, ɛkyerɛ sɛ ɔrekɔda adamoa mu ahome.’ *
Eyi ma yenya awerɛkyekye sɛ, obi wu a, onkohu amane, na mmom ɔkɔda. Yehu no saa a, ɛsɛ sɛ yeyi owu ho suro biara fi yɛn mu.
“SƐ ƆBARIMA WU A, ƆBƐTENA ASE BIO?”
Edu anadwo a, obiara pɛ sɛ ɔda gye n’ahome, nanso hena na ɔpɛ sɛ ɔda saa ara a ɔnsɔre bio? Lasaro ne Yairo babea no sɔre baa nkwa mu bio. Dɛn na ɛma yehu sɛ awufo a wɔadeda wɔ adamoa mu no nso bɛsan aba nkwa mu bio?
Bere a tete agya Hiob tee nka sɛ ɔrebewu no, ɔno nso bisaa saa asɛm yi sɛ: “Sɛ ɔbarima wu a, ɔbɛtena ase bio?”
Hiob no ara buaa n’asɛm no ka kyerɛɛ ade nyinaa so Tumfoɔ Nyankopɔn sɛ: “Wobɛfrɛ, na me nso megye wo so. Efisɛ w’ani begyina wo nsa ano adwuma.” (Hiob 14:15) Ná Hiob gye di paa sɛ Yehowa ani agyina da a obenyan n’asomfo anokwafo aba nkwa mu bio no. Wohwɛ a, na ɛyɛ dae hunu bi na Hiob reso? Dabida.
Yɛhwɛ sɛnea Yesu nyanee awufo no a, ɛma yehu pefee sɛ Onyankopɔn na ɔmaa no owu so tumi. Bible ka mpo sɛ seesei Yesu kura “owu . . . safe.” (Adiyisɛm 1:18) Enti sɛnea Yesu ma woyii bo no fii Lasaro ɔboda no ano no, saa ara na obebuebue adamoa so.
Owusɔre ho bɔhyɛ no, Bible aka ho asɛm pii. Ɔbɔfo bi ka kyerɛɛ odiyifo Daniel sɛ: “Wobɛhome, na woasɔre abenya wo kyɛfa, nna no awiei.” (Daniel 12:13) Ná Sadukifo no yɛ Yuda man no akannifo, na na wonnye owusɔre ho bɔhyɛ no nni. Yesu ka kyerɛɛ wɔn sɛ: “Moredi mfomso, efisɛ munnim Kyerɛwnsɛm anaa Onyankopɔn tumi.” (Mateo 22:23, 29) Ɔsomafo Paulo nso kae sɛ: “Mewɔ anidaso wɔ Onyankopɔn mu . . . sɛ bere bi bɛba a wɔn a wɔteɛ ne wɔn a wɔnteɛ bɛsɔre afi awufo mu.”
BERE BƐN NA AWUFO BƐSƆRE?
Bere bɛn na wɔn a wɔteɛ ne wɔn a wɔnteɛ bɛsɔre afi awufo mu aba? Ɔbɔfo no ka kyerɛɛ ɔtreneeni Daniel sɛ “nna no awiei” no, ɔbɛsɔre aba. Ná Marta nso gye di sɛ “owusɔre mu, da a etwa to no,” ne nuabarima Lasaro bɛsɔre.
Bible ma yehu sɛ saa “da a etwa to no” ne Kristo Ahenni no wɔ biribi yɛ. Paulo kyerɛwee sɛ: “Etwa sɛ [Kristo di] hene kosi sɛ Onyankopɔn de atamfo nyinaa begu ne nan ase. Ɔtamfo a otwa to a obetu no agu ne owu.” (1 Korintofo 15:25, 26) Eyi yɛ nnyinaso pa a ɛno nti ɛsɛ sɛ yɛbɔ mpae srɛ sɛ Onyankopɔn Ahenni no mmra na n’apɛde nyɛ hɔ asase so. *
Ná Hiob nim paa sɛ Onyankopɔn pɛ sɛ onyan awufo. Saa da no ba a, obetu owu agu, na saa bere no obiara mmisa bio sɛ, ‘Sɛ nnipa wu a na asa?’
^ nky. 8 Hela asɛmfua a wɔkyerɛ ase amusiei no, ɛkyerɛ “dabere.”
^ nky. 18 Sɛ wopɛ sɛ wusua Onyankopɔn Ahenni no ho ade pii a, hwɛ nhoma a wɔato din Dɛn na Bible Kyerɛkyerɛ Ankasa? no ti 8. Yehowa Adansefo na wotintimii. Wubehu nso wɔ www.jw.org.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Daniel 8:1-27
8 Ɔhene Belsasar+ ahenni afe a ɛto so abiɛsa mu no, me Daniel, minyaa anisoadehu bi, kan de a minyae no akyi.+2 Minyaa anisoadehu, na bere a mihui no, na mewɔ Susan+ abankɛse a ɛwɔ Elam+ mantam mu no mu; mihui wɔ anisoadehu no mu sɛ mewɔ Ulai+ asubɔnten no ho.3 Bere a memaa m’ani so hwɛe no, hwɛ, na odwennini+ bi gyina asubɔnten no ano; ɔwɔ mmɛn abien. Ná mmɛn abien no woware, nanso biako ware sen biako, na nea ɛware no na ɛbae akyiri yi.+4 Mihuu odwennini no sɛ ɔresisi kɔ atɔe ne atifi ne anafo, na aboa biara ntumi nnyina n’anim, na obiara nni hɔ a otumi gye obi fi ne nsam.+ Ɔyɛɛ nea ɔpɛ na odii akokurokosɛm.5 Migu so redwinnwen ho no, hwɛ, ɔpapo+ bi fi atɔe bae a ɔnam asase nyinaa ani a ne ho nka fam. Ná ɔpapo no wɔ abɛn bi tua n’aniwa ntam.+6 Ɔbae ara beduu odwennini a ɔwɔ mmɛn abien a mihuu no sɛ ogyina asubɔnten no ano no ho, na ɔde abufuw kɛse tuu mmirika kɔɔ no so.7 Na mihui sɛ bere a oduu odwennini no nkyɛn no, n’ani beree no so na osii odwennini no bubuu ne mmɛn abien no, na odwennini no annya ahoɔden a ɔde begyina n’anim. Enti ɔtow no kyenee fam tiatiaa no so, na odwennini no annya obi a obegye no afi ne nsam.+8 Ɔpapo no dii akokurokosɛm+ boroo so. Nanso bere a ɔyɛɛ den no, abɛn kɛse no bui, na mmɛn anan fifi sii ɛno ananmu kyerɛkyerɛɛ ɔsoro mframa anan no.+9 Na abɛn foforo fi biako mu bae. Ná ɛyɛ abɛn ketewa,+ na ɛyɛɛ kɛse boroo so, na ɛde n’ani kyerɛɛ anafo ne apuei ne Asase Fɛfɛ no.+10 Ɛyɛɛ kɛse ara koduu ɔsoro asafo no nkyɛn,+ na ɛmaa asafo no bi ne nsoromma+ no bi tetew beguu fam, na etiatiaa wɔn so.+11 Na edii akokurokosɛm ara koduu asafo no Safohene+ so, na woyii daa afɔre+ no fii Safohene no anim, na wɔtow ne kronkronbea a etim hɔ no kyenee fam.+12 Na mmarato+ nti, wɔde asafo no ne daa afɔre+ no hyɛɛ ne nsa,+ na ɛtow nokware+ kyenee fam+ yɛɛ nea ɛpɛ, na esii no yiye.+13 Na metee sɛ ɔkronkronni+ bi rekasa, na ɔkronkronni foforo bisaa obiako a ɔrekasa no sɛ: “Da bɛn na daa afɔre+ ne mmarato a ɛma amamfoyɛ ba+ ne kronkronbea ne asafo no a wotiatia wɔn so+ ho anisoadehu no bɛkɔ akosi?”14 Na ɔka kyerɛɛ me sɛ: “Ɛbɛkɔ akosi anadwo ne anɔpa mpem abien ne ahasa, na wɔbɛma kronkronbea no asi ne dedaw mu.”+15 Na ɛbae sɛ, me Daniel, migu so rehwɛ anisoadehu no na merehwehwɛ sɛ mɛte ase no,+ mihui, na hwɛ, obi begyinaa m’anim a wohwɛ no a, ɔte sɛ ɔbarima.+16 Na metee onipa bi nne fii Ulai+ asubɔnten no mu, na ɔteɛɛm frɛe sɛ: “Gabriel,+ ma oyi nte nea wahu no ase.”+17 Enti ɔbaa nea migyina hɔ. Nanso bere a ɔbae no, mebɔɔ hu, na mede m’anim butuw fam. Ɛnna ɔka kyerɛɛ me sɛ: “Onipa ba,+ te ase+ sɛ anisoadehu no fa awiei bere no ho.”+18 Bere a ɔne me rekasa no, medae hatee a m’anim butuw fam.+ Enti osoo me mu san de me gyinaa faako a na migyina no.+19 Na ɔkae sɛ: “Hwɛ, merema woahu nea ɛbɛba abufuw bere no awiei, efisɛ ɛfa awiei bere a wɔahyɛ no ho.+20 “Odwennini a wuhuu no a ɔwɔ mmɛn abien no gyina hɔ ma Media ne Persia+ ahene.21 Ɔpapo a ne ho wɔ nhwi bebree no nso gyina hɔ ma Hela hene,+ na abɛn kɛse a ɛwɔ n’aniwa ntam no gyina hɔ ma ɔhene a odi kan no.+22 Na nea ebui a anan fifi sii ananmu no nso,+ ahenni anan bɛsɔre wɔ ne man mu, nanso wɔn ahoɔden rennu ne de no.23 “Na ɛrekɔ wɔn ahenni no awiei, bere a mmaratofo nneyɛe adu ne pɔmpɔn so no, ɔhene tirimɔdenfo bi a ohu ahintasɛm mu+ bɛsɔre.24 Ne tumi bɛyɛ den, nanso ɛrenyɛ n’ankasa ahoɔden so.+ Na ɔbɛsɛe ade+ ma ayɛ nwonwa, na nea ɔbɛyɛ nyinaa besi yiye. Ɔbɛsɛe ahoɔdenfo ne akronkronfo man+ no nso.25 Ne nhumu nti, ɔbɛma nnaadaa akɔ so wɔ ne nsam.+ Ne koma mu nso, obedi akokurokosɛm,+ na asomdwoe bere mu,+ ɔbɛsɛe nnipa bebree. Na ɔbɛsɔre atia asafo ahene mu Safohene+ no, nanso obebubu a ɛnyɛ obi nsa na ebebu no.+26 “Anadwo ne anɔpa ho adehu a wɔaka ho asɛm yi yɛ nokware.+ Na wo nso, sɔ anisoadehu no ano, efisɛ ɛfa daakye nna ho.”+27 Na me, Daniel, meyɛɛ kagyaa, na meyaree nna kakra.+ Afei mesɔre kɔyɛɛ ɔhene adwuma no.+ Nanso nea mihui no nti, meyɛɛ bɔmm, na obiara ante nsɛm no ase.+


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Yosua 24:1-33
24 Afei Yosua maa Israel mmusua no nyinaa behyiae wɔ Sekem,+ na ɔfrɛɛ Israel mpanyimfo+ ne ahwɛfo ne atemmufo ne atitiriw nyinaa begyinaa nokware Nyankopɔn no anim.+2 Na Yosua ka kyerɛɛ nnipa no nyinaa sɛ: “Nea Israel Nyankopɔn Yehowa aka ni, ‘Tete no na mo agyanom+ te asubɔnten kɛse+ no agya nohoa; ɛhɔ na na Abraham ne Nahor+ papa Tera te, na saa bere no, na wɔsom anyame foforo.3 “‘Akyiri yi mefaa mo nana Abraham+ fii asubɔnten kɛse+ no agya, na mema okyin Kanaan asase nyinaa so, na memaa n’ase trɛwee.+ Mede Isak maa no,+4 na memaa Isak nso nyaa Yakob ne Esau.+ Akyiri yi mede Bepɔw Seir maa Esau tenaa so;+ na Yakob ne ne mma nso kɔɔ Egypt.+5 Afei mesomaa Mose ne Aaron,+ na mede ɔhaw baa Egypt so;+ na ɛno akyi no miyii mo fii hɔ.+6 Bere a miyii mo agyanom fii Egypt+ beduu po no ho no, Egyptfo de nteaseɛnam ne apɔnkɔsotefo tiw+ mo agyanom baa Po Kɔkɔɔ no ho.7 Afei wosu frɛɛ Yehowa,+ enti ɔmaa esum kabii bɛdaa mo ne Egyptfo no ntam,+ na ɔmaa po no bu faa wɔn so kataa wɔn so.+ Mode mo ani huu nea meyɛe wɔ Egypt no,+ na motenaa sare so nna pii.+8 “‘Nkakrankakra mede mo beduu Amorifo a wɔte Yordan agya no asase so, na wɔne mo koe.+ Na mede wɔn hyɛɛ mo nsa sɛ momfa wɔn asase ntena so, na mesɛee wɔn wɔ mo anim.+9 Afei Sipor+ ba Balak a ɔyɛ Moab hene no sɔre baa Israelfo so ne wɔn bɛkoe.+ Na ɔsoma kɔfrɛɛ Beor ba Balaam sɛ ɔmmɛdome mo.+10 Nanso mampɛ sɛ metie Balaam.+ Na hyira ara na ohyiraa mo.+ Enti migyee mo fii ne nsam.+11 “‘Afei mutwaa Yordan+ beduu Yeriko,+ na Yerikofo ne Amorifo ne Perisifo ne Kanaanfo ne Hitifo ne Girgasifo ne Hiwifo ne Yebusifo fii ase ne mo koe; nanso mede wɔn hyɛɛ mo nsa.+12 Na memaa mo ho hu dii mo anim, na ɛpam+ Amorifo ahene baanu—mo nkrante nnim, mo agyan nnim.+13 Na memaa mo asase a moammrɛ ho, na munyaa nkurow a ɛnyɛ mo na mokyekyee+ tenaa mu. Bobeturo ne ngo nnua a mudidi so yi nso, ɛnyɛ mo na muduae.’+14 “Enti afei munsuro Yehowa+ na momfa koma kronn ne nokwaredi+ nsom no. Na montow anyame a mo agyanom som wɔn wɔ asubɔnten kɛse no agya ne Egypt no ngu,+ na monsom Yehowa.15 Sɛ nso mompɛ sɛ mosom Yehowa a, ɛnde ɛnnɛ mompaw nea mobɛsom no,+ sɛ anyame a mo agyanom a na wɔwɔ asubɔnten kɛse no agya no som wɔn+ no oo, sɛ Amorifo a mote wɔn asase so no anyame+ oo, mompaw nea mobɛsom no. Na me ne me fie de, yɛbɛsom Yehowa.”+16 Ɛnna ɔman no buae sɛ: “Ɛmpare yɛn sɛ yebegyaw Yehowa akɔsom anyame foforo.17 Yehowa yɛn Nyankopɔn na oyii yɛne yɛn agyanom fii Egypt+ nkoafie,+ ɔno na ɔyɛɛ anwonwade akɛse yi wɔ yɛn ani so,+ ɔno na ɔbɔɔ yɛn ho ban wɔ yɛn akwantu mu, na ɔno na ɔhwɛɛ yɛn so faa aman horow no nyinaa mu.+18 Afei Yehowa pam aman no nyinaa fii yɛn anim,+ Amorifo a wɔte asase no so no. Enti yɛn nso yɛbɛsom Yehowa, efisɛ ɔno ne yɛn Nyankopɔn.”+19 Na Yosua ka kyerɛɛ ɔman no sɛ: “Morentumi nsom Yehowa, efisɛ ɔyɛ Onyankopɔn kronkron.+ Na ɔyɛ Onyankopɔn a ɔmpɛ sɛ ɔne obi bɛkyɛ ne som.+ Sɛ motew atua yɛ bɔne a, ɔremfa nkyɛ mo.+20 Na sɛ mugyaw Yehowa+ kɔsom ananafo anyame+ a, ɔno nso bɛdan ne ho ne mo adi no nwenweenwene na watɔre mo ase, bere a wayɛ mo papa akyi no.”+21 Ɛnna nkurɔfo no ka kyerɛɛ Yosua sɛ: “Dabi, Yehowa ara na yɛbɛsom no!”+22 Afei Yosua ka kyerɛɛ ɔman no sɛ: “Mo ankasa mo anom na moapaw sɛ mobɛsom Yehowa;+ mo ara moyɛ adansefo.”+ Na wobuae sɛ: “Yɛyɛ adansefo.”23 “Ɛnde montow ananafo anyame a ɛwɔ mo nkyɛn no ngu,+ na monnan mo koma mmra Israel Nyankopɔn Yehowa nkyɛn.”24 Na ɔman no ka kyerɛɛ Yosua sɛ: “Yehowa yɛn Nyankopɔn na yɛbɛsom no, na ɔno na yebetie no!”+25 Saa da no Yosua ne ɔman no yɛɛ apam, na ɔmaa wɔn ahyɛde ne atemmusɛm+ wɔ Sekem.26 Afei Yosua kyerɛw nsɛm yi wɔ Onyankopɔn mmara nhoma+ no mu, na ɔde ɔbo kɛse+ bi sii hɔ wɔ odupɔn+ a esi Yehowa kronkronbea ho no ase.27 Na Yosua toaa so ka kyerɛɛ ɔman no sɛ: “Monhwɛ, ɔbo yi bɛyɛ yɛn dansefo,+ efisɛ ate nea Yehowa aka akyerɛ yɛn nyinaa. Enti ɔbo yi bɛyɛ ɔdansefo na moampa mo Nyankopɔn.”28 Afei Yosua gyaa ɔman no kwan ma obiara kɔɔ n’agyapade so.+29 Nsɛm yi nyinaa akyi no, Yehowa akoa Yosua, Nun ba no, wui bere a na wadi mfe ɔha ne du.+30 Na wosiee no n’asase so wɔ Timnat-Sera+ a ɛwɔ Efraim bepɔw so wɔ Bepɔw Gaase atifi fam no.31 Na Israelfo kɔɔ so som Yehowa wɔ Yosua ne mpanyimfo a wɔtenaa ase wɔ Yosua akyi nyinaa bere so,+ mpanyimfo a wohuu nnwuma a Yehowa yɛ maa Israel no nyinaa.+32 Afei wosiee Yosef nnompe+ a Israelfo de fi Egypt bae no wɔ Sekem, asase a Yakob tɔ fii Sekem papa Hamor mma nkyɛn+ nnwetɛbona+ ɔha no so, na ɛbɛyɛɛ Yosef mma agyapade.+33 Aaron ba Eleasar nso wui,+ na wosiee no wɔ ne ba Finehas Koko so,+ asase a ɔde maa no wɔ Efraim bepɔw so no so.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
1 Ahene 22:1-53
22 Na wɔtenaa hɔ mfe abiɛsa a akodi amma Siria ne Israel ntam.2 Na ɛbae sɛ afe a ɛto so abiɛsa mu no, Yuda hene Yehosafat+ kɔɔ Israel hene nkyɛn.3 Ɛnna Israel hene ka kyerɛɛ ne nkoa sɛ: “Munnim sɛ Ramot-Gilead+ yɛ yɛn dea? Nanso yɛn de, yɛte hɔ komm a yennye mfii Siria hene nsam.”4 Na asɛm a obisaa Yehosafat ne sɛ: “Wo ne me bɛkɔ Ramot-Gilead so ne wɔn akɔko+ anaa?” Ɛnna Yehosafat ka kyerɛɛ Israel hene sɛ: “Me ne wo nyinaa yɛ onipa biako. Me man ne wo man nso yɛ biako.+ M’apɔnkɔ ne w’apɔnkɔ yɛ biako.”5 Na Yehosafat san ka kyerɛɛ Israel hene sɛ: “Sɛ ɛbɛyɛ a, anka bisa+ Yehowa anom asɛm ansa.”6 Ɛnna Israel hene boaboaa adiyifo no ano,+ mmarima bɛyɛ ahanan, na obisaa wɔn sɛ: “Me ne Ramot-Gilead nkɔko, anaa minnyae?” Na wɔkae sɛ: “Kɔ,+ na Yehowa de wɔn bɛhyɛ ɔhene nsa.”7 Ɛnna Yehosafat bisae sɛ: “Yehowa diyifo foforo biara nni hɔ bio anaa? Momma yɛmfa no so mmisa.”+8 Na Israel hene ka kyerɛɛ Yehosafat sɛ: “Obiako da so wɔ hɔ a yebetumi afa no so abisa Yehowa,+ nanso me de, mempɛ n’asɛm+ koraa efisɛ ɔnhyɛɛ me ho nkɔm pa bi da, na bɔne nko ara+ na ɔka. Ɔne Yimla ba Mikaia.” Nanso Yehosafat ka kyerɛɛ no sɛ: “Mma ɔhene nnka saa.”+9 Ɛnna Israel hene frɛɛ ahemfie mpanyimfo+ no bi, na ɔka kyerɛɛ no sɛ: “Kɔfa Yimla ba Mikaia bra ntɛm.”+10 Saa bere no, na Israel hene ne Yuda hene Yehosafat tete wɔn nhengua so hyehyɛ wɔn ntade+ wɔ Samaria kurow pon ano awiporowbea hɔ, na adiyifo no nyinaa gyinagyina wɔn anim reyɛ wɔn adiyifo adwuma.+11 Na Kenaana ba Sedekia yɛɛ dade mmɛn, na ɔkae sɛ: “Nea Yehowa aka ni,+ ‘Eyi na wode bɛpempem Siriafo no de akosi sɛ wobɛtɔre wɔn ase.’”+12 Adiyifo nkae no nyinaa nso hyehyɛɛ nkɔm koro no ara sɛ: “Kɔ Ramot-Gilead so na kodi nkonim, na Yehowa de wɔn bɛhyɛ ɔhene nsa.”+13 Na nea wɔsomaa no sɛ ɔnkɔfrɛ Mikaia mmra no ka kyerɛɛ no sɛ: “Hwɛ! Adiyifo no nyinaa de nokoro aka asɛmpa akyerɛ ɔhene, enti ma w’asɛm nyɛ sɛ wɔn de no, na ka asɛmpa.”+14 Nanso Mikaia kae sɛ: “Sɛ́ Yehowa te ase+ yi, nea Yehowa bɛka akyerɛ me no, ɛno ara na me nso mɛka.”+15 Bere a obeduu ɔhene anim no, ɔhene bisaa no sɛ: “Mikaia, yɛne Ramot-Gilead nkɔko, anaa yennyae?” Ɛhɔ ara na obuaa ɔhene sɛ: “Monkɔ na munkodi nkonim, na Yehowa de wɔn bɛhyɛ ɔhene nsa.”+16 Ɛnna ɔhene ka kyerɛɛ no sɛ: “Mpɛn ahe na memma wonkaa ntam sɛ nokware nkutoo na ka wɔ Yehowa din mu kyerɛ me?”+17 Ɛnna ɔkae sɛ: “Hwɛ, mihu Israel sɛ wɔabɔ wɔn nyinaa ahwete+ wɔ mmepɔw no so sɛ nguan a wonni ɔhwɛfo.+ Na Yehowa aka sɛ: ‘Eyinom nni wura. Enti ma obiara nsan nkɔ ne fie asomdwoe mu.’”+18 Ɛnna Israel hene ka kyerɛɛ Yehosafat sɛ: “Ɛnyɛ asɛm a mekae no na ɛda hɔ yi, sɛ ‘ɔrenhyɛ me ho nkɔm pa bi, na mmom nkɔm bɔne’?”+19 Na odiyifo no toaa so sɛ: “Enti tie nea Yehowa wɔ ka:+ Mihu Yehowa sɛ ɔte n’ahengua+ so a ɔsoro asafodɔm nyinaa gyinagyina ne nifa ne ne benkum.+20 Na Yehowa bisae sɛ, ‘Hena na ɔbɛkɔ akɔdaadaa Ahab ma ɔne Ramot-Gilead akɔko na watɔ?’ Afei oyi ka sɛɛ, na oyi nso aka sɛɛ.+21 Akyiri yi, honhom+ bi fi begyinaa Yehowa anim kae sɛ: ‘Me na mɛkɔ akɔdaadaa no.’ Ɛnna Yehowa bisaa no sɛ, ‘Wobɛyɛ no dɛn?’+22 Na ɔno nso buae sɛ, ‘Mɛkɔ akɔyɛ atoro honhom wɔ n’adiyifo no nyinaa anom.’+ Ɛnna Onyankopɔn kae sɛ, ‘Wubetumi adaadaa no ampa, nea worekɔyɛ no, ɛbɛyɛ yiye.+ Enti kɔ na kɔyɛ saa.’+23 Enti hu sɛ Yehowa de atoro honhom na ahyɛ w’adiyifo yi nyinaa anom,+ nanso mmusu na Yehowa aka afa wo ho.”+24 Ɛnna Kenaana ba Sedekia twiw bɛn Mikaia bɛbɔɔ no sotɔre+ bisaa no sɛ: “Ɛhefa na Yehowa honhom nam twaa me ho ne wo bɛkasae?”+25 Na Mikaia buaa no sɛ: “Ɛda a wobɛhyɛn pia mu+ akohintaw+ no na wubehu baabi a ɛnam bae.”26 Ɛnna Israel hene no kae sɛ: “Momfa Mikaia nkɔma amrado Amon ne ɔhene ba Yoas.+27 Na monka nkyerɛ wɔn sɛ: ‘Nea ɔhene aka ni:+ “Momfa saa akoa yi nto nneduadan+ mu, na montew n’aduan+ ne ne nsu so nkosi sɛ mɛba asomdwoe mu.”’”+28 Ɛnna Mikaia kae sɛ: “Sɛ wosan ba asomdwoe mu paa a, ɛnde na ɛnyɛ Yehowa na ɔne me kasae.”+ Na ɔka kaa ho sɛ: “Mo nyinaa nso muntie bi.”+29 Na Israel hene ne Yuda hene Yehosafat kɔɔ Ramot-Gilead so.+30 Ɛnna Israel hene ka kyerɛɛ Yehosafat sɛ: “Mɛsakra me ho akɔ akono,+ nanso wo de, hyɛ wo ntade.”+ Enti Israel hene sakraa ne ho+ na ɔkɔɔ akono hɔ.+31 Ná Siria hene no ahyɛ ne nteaseɛnam so asahene aduasa abien+ no sɛ: “Mo ne akumaa anaa ɔkɛse nnko, Israel hene nko na momfa mo ani nsi no so.”+32 Na ɛbae sɛ bere a nteaseɛnam so asahene no huu Yehosafat pɛ, wɔkeka kyerɛɛ wɔn ho sɛ: “Ampa, Israel hene no ni.”+ Enti wɔkɔɔ no so sɛ wɔne no rekɔko. Ɛnna Yehosafat teɛteɛɛm hwehwɛɛ ɔboafo.+33 Enti bere a nteaseɛnam so asahene no hui sɛ ɛnyɛ Israel hene no, ntɛm ara na wogyaee n’akyi di.+34 Na ɔbarima bi tow n’agyan a n’ani nna, na ɛkɔwɔɔ Israel hene wɔ n’akotade no mpamee so. Enti ɔhene no ka kyerɛɛ ne teaseɛnam kafo+ no sɛ: “Dan wo nsa na fa me fi akono ha kɔ, na wɔapira me pira bɔne.”35 Ɔko no mu yɛɛ den saa da no, na wɔde ɔhene no gyinaa teaseɛnam no mu de n’ani kyerɛɛ Siriafo no, na eduu anwummere no na wawu;+ n’apirakuru no mogya nwini guu ɔko teaseɛnam no mu.+36 Wɔteɛɛm kae wɔ nsra no nyinaa mu owiatɔ bere sɛ: “Obiara nkɔ ne kurow mu, obiara nkɔ n’asase so!”+37 Saa na ɛyɛe a ɔhene wui. Wɔde no baa Samaria, na wosiee ɔhene wɔ Samaria.+38 Na wɔkɔhohoroo teaseɛnam no mu wɔ Samaria abura no ho, na akraman bɛtaforoo ne mogya,+ (nguaman nso guaree wɔ hɔ), sɛnea Yehowa asɛm a ɔkae no kyerɛ.+39 Ahab ho nsɛm a aka, nea ɔyɛe nyinaa ne asommɛn+ fie a osii, ne nkurow a ɔkyekyee nyinaa, wɔakyerɛw wɔ Israel ahene bere so nsɛm nhoma+ no mu.40 Na Ahab ne n’agyanom kɔdae,+ na ne ba Ahasia+ bedii n’ade.41 Asa ba Yehosafat+ bedii Yuda so hene wɔ Israel hene Ahab afe a ɛto so anan mu.42 Yehosafat bedii ade no, na wadi mfe aduasa anum, na odii hene mfe aduonu anum wɔ Yerusalem. Ne maame din de Asuba a ɔyɛ Silhi babea.43 Na ɔhene no nantew ne papa Asa akwan nyinaa so, na wamman amfi ho, na ɔyɛɛ nea ɛteɛ Yehowa ani so.+ Sorɔnsorɔmmea no nko na amfi hɔ. Ɔman no kɔɔ so bɔɔ afɔre na wɔhyew afɔrebɔde wɔ sorɔnsorɔmmea hɔ.+44 Na asomdwoe tenaa Yehosafat ne Israel hene ntam.+45 Yehosafat ho nsɛm a aka, ne nnwuma akɛse ne n’akodi no, wɔakyerɛw ne nyinaa wɔ Yuda ahene bere so nsɛm nhoma+ no mu.46 Asɔrefie mmarima nguaman+ a wɔkae wɔ ne papa Asa bere so no, otuu wɔn ase fii asase no so.+47 Ná ɔhene bi nni Edom;+ amrado na odii hene.+48 Yehosafat yeyɛɛ Tarsis+ ahyɛn a ɔde bɛkɔ Ofir akɔfa sika, nanso antumi ankɔ efisɛ ɛsɛesɛee wɔ Esion-Geber.+49 Ɛnna Ahab ba Ahasia ka kyerɛɛ Yehosafat sɛ: “Ma me nkoa mmɛka wo nkoa ho, ahyɛn no mu,” nanso Yehosafat ampene.+50 Na Yehosafat ne n’agyanom kɔdae,+ na wosiee no kaa n’agyanom ho wɔ ne nana Dawid Kurow+ mu, na ne ba Yehoram+ bedii n’ade.51 Ahab ba Ahasia+ bedii Israel so hene wɔ Samaria, Yuda hene Yehosafat afe a ɛto so dunson mu, na odii Israel so mfe abien.52 Ɔyɛɛ Yehowa ani so bɔne,+ na ɔfaa ne papa kwan so+ ne ne maame kwan so+ ne Nebat ba Yeroboam a ɔmaa Israel yɛɛ bɔne+ no kwan so.+53 Ɔsom Baal,+ na ɔsɔree no, na ɔhyɛɛ Yehowa, Israel Nyankopɔn abufuw+ sɛnea ne papa yɛe no ara.


text:
ADASA NDZINOA HO DAWURBƆ
NYIENYIM
Ɔnɑm dɛ ɑdɑsɑ hɔn enyimnyɑm yɛ pɛr nɑ ndzinoɑ ɑ obi nngye mmfi hɔn nsɑmu
ɑ wɔwɔ no ngyetomu nye wiɑdze yi mu fɑhodzi, pɛrpɛrdzi, ntsɛntsenenee nɑ ɑsomdwee
ne fɑpem;
Ɔnɑm dɛ tsiɑ ɑ yetsiɑtsiɑ nyimpɑ ne ndzinoɑ do no dze ewurkɑdze nwenwen ɑ
obiɑrɑ tsiɑ ɑbɑ, nɑ ɑfei so wɔɑbɔ wiɑdze ɑ ɔrebɑ ɑ no mu nyimpɑ benyɑ fɑhodzi
wɔ kɑsɑ, gyedzi, suro nɑ ohiɑ ho dɑwur dɛ nyimpɑpem nyinɑ hɔn ɑhwehwɛdze
tsitsir,
Ɔnɑm dɛ ohiɑ pɛpɛɛpɛ dɛ yɛmmpɛ dɛ yɛyɛ ɑdɑsɑ ndzinoɑ ho mbrɑ,
Ɔnɑm dɛ ohiɑ dɛ wotu ɑmɑn nɑ ɑmɑn ntɑmu ɑnyɛnkoyɛ nkitɑhodzi mpon,
Ɔnɑm dɛ Amɑnɑmɑn Nkɑbɔmu Kuw mu nyimpɑ nyinɑ eduɑ Fɑrbɑɑ Nwomɑ no do ɑgye
hɔn gyedzi ɑ ɔwɔ ɑdɑsɑ ɑwose ndzinoɑ, nyimpɑ n'enyimnyɑm nɑ nyimpɑ no bo ɑ
ɔsom, nɑ mbɑnyin nɑ mbɑɑ hɔn ndzinoɑ ɑ ɔyɛ pɛr ɑto mu nɑ wɔɑbɔ hɔn enyim
biriw dɛ wobotu ɑsetsenɑ mu kɑnkɔ nɑ ɑtseyie mpon,
Ɔnɑm dɛ ɑmɑn ɑ wɔdɔm Amɑnɑmɑn Nkɑbɔmu Kuw no ɑbɔ ɔdɑbɑɑ dɛ wɔnye
Kuw no bɛyɛ ɑhwehwɛ ɑmɑnsuon nyinɑ enyiedzi ɑmɑ ɑdɑsɑ ndzinoɑ nɑ ɑwose fɑhodzi
ntsi.
KUW NO BAGUA KƐSE NO
Pɑɑ mu kã dɛ:
Afei,
NHYIAMU KƐSE NO YI ADASA NDZINOA HO DAWURBƆ no kyerɛ dɛ: ɔno nye nhwhɛdodze
tsitsir ɑ ɔwɔ hɔ mɑ nyimpɑ nɑ ɑmɑn nyinɑ, ɑmɑ ɑnkorɑnkor biɑrɑ nɑ nyimpɑ
kuw biɑrɑ, sɛ wɔdze dɛm dɑwurbɔ yi si hɔn enyim ɑ, wɔɑɑbɔ mbɔdzen eduɑ
nkyerɛ nɑ ɑdzesuɑ do ɑmɑ nkorɔfo eedzi ndzinoɑ nɑ fɑhoɑzi ɑhorow no nyi; nɑ wɔɑɑtɔɑ
do ɑfɑ hɔnɑrɑ hɔn mɑn nɑ ɑmɑnɑmɑn nhyehyɛɛ do wɔɑmɑ wɔɑɑgye dɑwurbɔ
yi ɑto mu nɑ woeedzi do wɔ Amɑn ɑ wɔdɔm Nkɑbɔmu Kuw no mu biɑrɑ mu nye ɑsɑɑse
biɑrɑ ɑ wɔhyɛ hɔn ɑse no so do.
Asɛmpɔw 1
Wɔwo ɑdɑsɑ nyinɑ to fɑhodzi mu, nɑ hɔn nyinɑ yɛ pɛr wɔ enyimnyɑm nɑ
ndzinoɑ mu. Wɔmɑɑ hɔn nyinɑ ɑdwen nɑ tsibowɑ, nɑ ɔwɔ dɛ hɔn nkitɑhodzi mu
ndzeyɛɛ dɑ no edzi dɛ wɔyɛ enuɑnom.
Asɛmpɔw 2
Obiɑrɑ wɔ ndizonɑ nɑ fɑhodzi ɑ wɔɑdɑ no edzi wɔ Dɑwurbɔ yi mu no ho kwɑn
ɑ nyiyimu biɑrɑ nnyi mu ɑ ɔfɑ no obi n'ɑwosu ɑnɑɑ no honɑmenyi ngyegyee mbrɛ
ɔtse, dɛ ɔyɛ bɑnyin ɑnɑɑ ɔyɛ bɑsiɑ, ne kɑsɑɑ ɑ ɔkã, ne nyɑmesom mbrɛ
ɔtse, ɑmɑnyɛ ho ɑdwen ɑ ɔwɔ, ne mɑn ɑnɑɑ ɑsetsenɑ mu gyinɑbew ɑ ofi mu,
egyɑpɑdze ɑ ɔwɔ, n'ɑwofo hɔn gyinɑbew ɑnɑɑ gyinɑbew fofor biɑrɑ so ɑ ɔwɔ
ho.
Bio, onnyi dɛ wogyinɑ ɔmɑn ɑ obi fi mu no n'ɑmɑnyɛ kwɑn, ne mbrɑ ɑnɑɑ n'ɑmɑnɑndze
gyinɑbew do-dɛ ɔmɑn no dzi ne mɑnsin, dɛ ɔhyɛ ɔmɑn bi no nhwɛdo ɑse, ɑnɑɑdɛ
onnyi fɑhodzi, yɛ nyiyimu tsiɑ nyimpɑ no.
Asɛmpɔw 3
Nyimpɑduɑ no nkwɑ, ne fɑhodzi, nɑ no tɔtrɔtɔ yɛ obiɑrɑ ne ndzinoɑ.
Asɛmpɔw 4
Onnyi dɛ wɔdze obiɑrɑ to nkowɑɑsom mu ɑnɑɑdɛ wɔmɑ ɔsom ɔsomhun; ɔwɔ dɛ
wogu nkowɑɑsom nɑ ndɔnkɔguɑ korɑkorɑ.
Asɛmpɔw 5
Onnyi dɛ wɔyɛ obiɑrɑ ɑyɑkɑyɑkɑdze, etsiɔdzendze ɑnɑɑ enyinyɑndze ɑnɑɑ
wɔtseɑ no ɑnɑɑ wɔmɑ no ɑsotwe biɑrɑ ɑ ɔsɛɛ dɑsɑnyi n'enyimnyɑm.
Asɛmpɔw 6
Ɔyɛ obiɑrɑ ne ndzinoɑ dɛ, mbrɑ mu, wobu no dɛ nyimpɑ wɔ beebiɑrɑ.
Asɛmpɔw 7
Nyimpɑ nyinɑ yɛ pɛr wɔ mbrɑ no enyim, nɑ hɔn nyinɑ fɑtɑ mbrɑ no ne ntwitwɑgye
ɑ nyiyimu nnyi mu. Obiɑrɑ wɔ ho kwɑn dɛ mbrɑ no bɔ no ho bɑn tsiɑ nyiyimu ɑ obu
Dɑwurbɔ yi mu nsɛmpɔw no mu biɑrɑ do no, nye nunu biɑrɑ ɑ wonunu nyimpɑ mɑ ɔyɛ
mɑ ɔyɛ nyiyimu no.
Asɛmpɔw 8
Obiɑrɑ ɑ wɔɑyɛ bɔn etsiɑ ne ndzinoɑ ɑ mbrɑ nɑ ɑmɑmbu ho mbrɑ mɑ no ho
kwɑn no, wɔ ho kwɑn dɛ oduɑ ɑsɛndzi bɑguɑfo do gye nsiesie ɑnɑɑ mpɑtɑ ɑ ɔfɑtɑ.
Asɛmpɔw 9
Onnyi dɛ ɑbɔtsirmu ɑrɑ wɔkyer obi, wɔdze no sie, ɑnɑɑ wotwɑ no esu.
Asɛmpɔw 10
Obiɑrɑ wɔ ho kwɑn dɛ bɑguɑ ɑsɛndzifo ɑ wɔnntɔn hɔn ɑsowɑ nndzi tsenɑ
hwehwɛ n'ɑsɛm mu pefee wɔ ne ndzinoɑ, n'ɑsɑdze ɑnɑɑ ewudzisɛm ho sombo bi ɑ wɔdze
ɑbɔ no ho.
Asɛmpɔw 11
- Obiɑrɑ ɑ wɔɑbɔ no sombo bi ɑ ɔdze ntseɑ nɑm no wɔ ndzinoɑ dɛ wobu no dɛ
odzi bem kesi dɛ, woedzi n'ɑsɛm ɑmɑ no kwɑn biɑrɑ ɑ ohiɑ dɛ ɔdze tstsew no ho,
nɑ woebu no fɔ dɛ mbrɛ mbrɑ kyerɛ.
- Onnyi dɛ wobu obiɑrɑ fɔ nɑ wɔtseɑ no wɔ ndzeyɛɛ bi ɑ ɔnnye ntseɑ nɑm ɑse.
Nɑ eso onnyi dɛ wɔmɑ obi ntseɑ ɑ ɔbor no mfomdo ɑ ɔɑyɛ no ho ntseɑ do.
Asɛmpɔw 12
Onnyi dɛ ɑbɔtsirmu ɑrɑ wɔdze ɔho hyehyɛ obi no kɔkoɑmunsɛm, n'ebusuɑsɛm ɑnɑɑ
n'efisɛm mu; ɑnɑɑdɛ wogu n'enyimnyɑm nɑ ne dzin ho fi. Ɔyɛ obiɑrɑ ne ndzinoɑ dɛ
mbrɑ bɔ no ho bɑn tsiɑ ndzeyɛɛ ɑ ɔtsetse dɛm yi.
Asɛmpɔw 13
- Ɔyɛ obiɑrɑ ne ndzinoɑ dɛ okyinkyin nɑ ɔtsenɑ ɔmɑn bi n'ɑsɑɑse do beɑ biɑrɑ
ɑ ɔpɛ.
- Ɔyɛ obiɑrɑ ne ndzinoɑ dɛ ofi ɔmɑn biɑrɑ mu (noɑrɑ ne mɑn kã ho) nɑ ɔsɑn
bɑ ne mɑn mu bio.
Asɛmpɔw 14
- Obiɑrɑ wɔ ndzinoɑ dɛ ɔhwehwɛ nɑ onyɑ guɑnsumɑ wɔ ɔmɑn bi do fi ɑtseetsee
ho.
- Onnyi dɛ dɛm ndzinoɑ yi wobisɑ wɔ bɔn bi ɑ ɔmmfɑ mɑnyɛ ho ɑnɑɑ otsiɑ Amɑnɑmɑn
Nkɑbɔmu Kuw no ne nhyehyɛɛ ɑ onyiɑ no ɑyɛ mɑ woridzi n'ɑsɛm wɔ ho biɑrɑ ho.
Asɛmpɔw 15
- Obiɑrɑ wɔ ndzinoɑ dɛ ɔyɛ ɔmɑn bi bɑ.
- Onnyi dɛ ɑbɔtsirmu ɑrɑ wɔmɑ obi hwer n'ɑmɑmbɑyɛ, ɑnɑɑdɛ wɔmmɑ no kwɑn
mmɑ ɔnnsesɑ n'ɑmɑmbɑyɛ.
Asɛmpɔw 16
- Ɔyɛ mbɑnyin nɑ mbɑɑ ɑ hɔn enyi efifir hɔn ndzinoɑ dɛ wɔwɑr nɑ wɔwo mbɑ,
nɑ ɑwosu, ɑmɑmbɑyɛ ɑnɑɑ nyɑmesom nnsiw iyi ho kwɑn. Mbɑnyin nɑ mbɑɑ nyinɑ
hɔn ndzinoɑ ɑ wɔwɔ no ɑwɑr ho no yɛ pɛr wɔ ɑwɑr ber no mu nye ɑwɑr no ngui
no mu so.
- Adze ɑrɑ ɑ ɔwɔ dɛ ɑwɑr no gyinɑ do nye ɑsɑkuw ebien ɑ wɔrowɑr no hɔn pɛ
ɑ nhyɛ nnyi mu.
- Okun, ɔyer nɑ mbɑ bɔ mu kor dɛ ɑbɔɑsee kuw ɑ nyimpɑ kuw biɑrɑ ne fɑrbɑɑ
fi mu wɔ ɑdɑsɑ mu, nɑ ɔyɛ hɔn ndzinoɑ dɛ nyimpɑkuw no nɑ ɔmɑn no bɔ hɔn ho
bɑn.
Asɛmpɔw 17
- Obiɑrɑ wɔ ndzinoɑ dɛ onyɑ egyɑpɑdze ɑ ɔyɛ no nko nedze, ɑnɑɑdɛ ɔnye nkorɔfo
bi bɔ mu nyɑ dɛm egyɑpɑdze no.
- Onnyi dɛ ɑbɔtsirmu ɑrɑ wɔgye obi n'egyɑpɑdze fi ne nsɑmu.
Asɛmpɔw 18
Obiɑrɑ wɔ ndzinoɑ dɛ ɔyɛ n'ɑdwen, ɔsoɑ noɑrɑ ne tsibowɑ, ɔfɑ nyɑmesom
biɑrɑ ɑ ɔpɛ. Dɛm ndzinoɑ yi ne fã bi nye kwɑn ɑ obiɑrɑ wɔ dɛ ɔsesɑ ne nyɑmesom
ɑnɑɑ ne gyedzi nɑ kwɑn so ɑ ɔfɑ do dze mɑ ne gyedzi no dɑ edzi wɔ bɑguɑ mu ɑnɑɑ
nsumɑɑ mu, dɛ ɔno nko ɑnɑɑdɛ nyimpɑ binom kã ho wɔ iyi mu.
Asɛmpɔw 19
Obiɑrɑ wɔ ho kwɑn dɛ ɔkyerɛ n'ɑdwen wɔ biribi ho. Dzɑ ɔkã dɛm ndzinoɑ yi
ho nye dɛ obiɑrɑ botum ɑyɛ n'ɑdwen wɔ biribi ho ɑ ntotoɑnɑnmu biɑrɑ nnyi mu.
Dzɑ ɔkã ho bio so nye dɛ otum ɑnɑɑ otsie ɑsɛm nye nsusui biɑrɑ ɑ ɔnɑm kwɑn
biɑrɑ do nɑ efi mbeɑ nyinɑ, nɑ ɔmɑ nyimpɑ binom so tse.
Asɛmpɔw 20
- Obiɑrɑ wɔ kwɑn dɛ ɔkɔ nhyiɑmu ɑ ɔyɛ ɑsomdwee ɑse, nɑ ɔdɔm fɛkuw biɑrɑ.
- Onnyi dɛ wɔhyɛ obiɑrɑ mɑ ɔdɔm fɛkuw bi.
Asɛmpɔw 21
- Ɔyɛ obiɑrɑ ne ndzinoɑ dɛ osuo mu mɑ wobu ne mɑn dɛ ɔnoɑrɑ dzi bɑno wɔ mu,
ɑnɑɑdɛ obosuo mu mɑ woeeyi ɑnɑnmusifo.
- Ɔyɛ obiɑrɑ ne ndzinoɑ dɛ onyɑ kyɛfɑ wɔ ɔmɑn ɑdɔdɔdze biɑrɑ ɑ ɔwɔ ne
mɑn mu no mu.
- Ɔwɔ dɛ ɑbɑn no tum gyinɑ ɔmɑmfo hɔn pɛ do. Dɛm pɛ yi wɔnɑm ɑmbɑtow ɑ no
mu dɑ hɔ ɑ wɔtow no ne ber ɑno do dɑ no edzi, ɑkorɔfo ɑ wɔɑsõ ɑmbɑtow no wɔ
dɛ wɔmɑ wɔtow ɑmbɑ wɔ nsumɑɑ mu ɑ nhyɛ biɑrɑ nnyi mu.
Asɛmpɔw 22
Ankorɑnkor biɑrɑ, dɛ ɔyɛ ɔmɑmbɑ bo, wɔ ndzinoɑ dɛ ɔmɑn no bɔ n'eyiedzi
ho bɑn. Ɔwɔ dɛ wɔfɑ ɔmɑn no no mbɔdzen do, ɑnɑɑ bɑtɑboɑ bi ɑ dɛm ɔmɑn
no nye ɔmɑn fofor bi yɛ do mɑ ɔmɑmbɑ biɑrɑ n'eyiedzi bɑ mu dɛ mbrɛ ɔmɑn kor
no ne sikɑsɛm, n'ɑsetsenɑ nɑ n'ɑmɑmbrɑ no tum ɑ ɔmɑ n'enyimnyɑm dzi mu no tse.
Asɛmpɔw 23
- Obiɑrɑ wɔ ndzinoɑ dɛ ɔyɛ edwumɑ. ɔyɛ ne ndzinoɑ dɛ ɔfɑ edwumɑ ɑ ɔpɛ dɛ
ɔyɛ, nɑ ɔyɛ ne ndzinoɑ dɛ wɔmɑ no edwumɑyɛ mu nhyehyɛɛ pɑ, nɑ wɔbɔ noho bɑn
fi fietsenɑ ho.
- Ɔyɛ obiɑrɑ ne ndzinoɑ dɛ wɔmɑ no ɑkɑtuɑ ɑ ɔfɑtɑ n'edwumɑ ɑ ɔyɛ ɑ,
nyimpɑ nyiyimu biɑrɑnnyi mu.
- Obiɑrɑ ɑ ɔyɛ edwumɑ no wɔ ndzinoɑ dɛ onyɑ ɑkɑtuɑ ɑ ɔsɛ nɑ ɔtsen ɑ ɔbɛmɑ
ɔnye n'ebusuɑfo enyɑ ɑsetsenɑ ɑ ɔfɑtɑ nyimpɑ n'enyimnyɑm, nɑ sɛ ohiɑ mpo ɑ,
ɔwɔ dɛ wɔdze ɑsetsenɑ mu nhyehyɛɛ ho ekyigyinɑ bi foɑ ɑkɑtuɑ no do.
- Ɔyɛ obiɑrɑ ne ndzinoɑ dɛ ɔtsew ɑnɑɑ ɔdɔm edwumɑyɛfo kuw bi duɑ do dze bɔ
n'eyiedzi ho bɑn.
Asɛmpɔw 24
Obiɑrɑ wɔ ɑhomgye nɑ bɔndɔdziber ho kyɛfɑ; mber ɑ wɔɑhyehyɛ ɑ ɔmmɑ
edwumɑyɛ mmbor do, nɑ ɑkwɑnmɑ ber ɑ wotuɑ odwumɑyɛnyi no kɑw so kã iyi ho.
Asɛmpɔw 25
- Obiɑrɑ wɔ ndzinoɑ dɛ ɔnye n'ebusuɑfo nyɑ ɑsetsenɑ yi mu eyiedzi ɑ ɔbɛmɑ
woeenyɑ ɑhoɔdzen nye ɑsetsenɑ pɑ, edzibɑn, ɑkɑtɑho, tsenɑbew, eduyɛ nɑ ɑsetsenɑ
mu nhyehyɛɛ pɑ.
- Ɔyɛ obiɑrɑ ne ndzinoɑ so dɛ, zɛ ɔhwer n'edwumɑ, ɔyɑr, onyɑ dzɛmdzi bi, no
hokɑfo wu, mpɑnyinyɛ mɑ ɔyɛ mberɛw, ɑnɑɑdɛ biribi ɑmɑ mɑ onntum nnhwɛ noho
ɑ, onyɑ ɑsetsenɑ mu ekyigyinɑ. Ɔwɔ dɛ mbɑsiɑfo ɑ wotur mbɑ nɑ mbofrɑ nyinɑ
wɔmɑ hɔn mboɑ soronko. Mbofrɑ nyinɑ, dɛ wɔwoo hɔn wɔ ɑwɑr ɑse, ɑnɑɑdɛ wɔwoo
hɔn wɔ sɔnmu, wɔ dɛ wɔmɑ hɔn ɑsetsenɑ mu bɑmbɔ pɛr.
Asɛmpɔw 26
- Ɔyɛ obiɑrɑ ne ndzinoɑ dɛ ohu nwomɑ. Mbofrɑber mu nwomɑsuɑ nɑ ɑhyɛse nwomɑsuɑ
ɑ ɔtse dɛm no nnyi dɛ wɔgye ho sikɑ. Ɔyɛ nhyɛ dɛ ɑbofrɑ biɑrɑ nyɑ mbofrɑber
mu nwomɑsuɑ. Ɔwɔ dɛ wɔmɑ mfirdwumɑ, nɑ nsɑɑnodwumɑ ho ɑdzesuɑ nye dwumɑdzi
horow ho nwomɑsuɑ yɛ beberee. Suɑpɔn mu nwomɑsuɑ so wɔ dɛ ɔyɛ beberee nɑ obiɑrɑ
ɑ no mbɔdzembɔ fɑtɑ no wɔmɑ no ho kwɑn.
- Ɔwɔ dɛ nwomɑsuɑ nyinɑ no botɑe yɛ dɛ ɔhwehwɛ nyimpɑ dɑsɑnyi no mu nyinɑ
no mpontu nye enyidzi kɛse ɑ ɔbɛbɑ nyimpɑ mu wɔ ɑdɑsɑ hɔn ndzinoɑ ɑhorow ɑ wɔwɔ
no ho. Ɔwɔ dɛ otu ntseɑse, gyɑɑmu-mɑ-ɔnkɑ nɑ ɑnyɛnkoyɛ mpon wɔ ɑmɑn, nyimpɑkuw
nɑ nyɑmesom ho ekuw nyinɑ mu; nɑ ɔbɔboɑ ɑtow Amɑnɑmɑn Nkɑbɔmu Kuw no dwumɑdzi
ɑkɔ kɑn dze ɑmɑ ɑsomdwee eetsim.
- Awofo wɔ ndzinoɑ dɛ wɔbɛkyerɛ nwomɑsuɑ kor ɑ ɔwɔ dɛ hɔn mbɑ nyɑ.
Asɛmpɔw 27
- Obiɑrɑ wɔ ndzinoɑ dɛ ɔdze noho forɑ ne mɑn m'ɑmɑmbrɑ mu nɑ onyɑ enyigye fi
ɔmɑn no n'ɑmɑndze nsɑɑnodwumɑ mu nɑ onyɑ kyɛfɑ wɔ ɑbɔdze nyɑnsɑpɛ nɑ mfɑso
ɑ ɔdze bɑ no mu so.
- Obiɑrɑ wɔ ndzinoɑ ɑ ofi ɑbɔdzenyɑnsɑpɛ, nwomɑsuɑ ɑnɑɑ ɑmɑndze, nsɑɑnodwumɑ
ɑdzeyɛ bi ɑ noɑrɑ dze bɔbɔɔ ɑdze no mu bɑ no ne bɑmbɔ no mu.
Asɛmpɔw 28
Obiɑrɑ wɔ ho kwɑn dɛ onyɑ kyɛfɑ wɔ ɑsetsenɑ ɑnɑɑ ɑmɑnɑmɑn nhyehyɛɛ
ɑ okitsɑ ndzinoɑ nɑ fɑhodzi horow ɑ wɔɑdɑ no edzi wɔ dɛm Dɑwurbɔ wɔ Mpɑɑmukã
yi mu no mu.
Asɛmpɔw 29
- Obiɑrɑ wɔ ɑsodzi wɔ nyimpɑ kuw ɑ ɔtse hɔn mu no mu; hɔ nko ɑrɑ nye beɑ ɑ
no mpontu ɑ odzi mu botum ɑbɑ ɑ ɑkwɑnsiwdze bi nnyi ho.
- Ber ɑ obi dze ne ndzinoɑ nɑ ne fɑhodzi ridzi dwumɑ no, ɔwɔ dɛ ɔyɛ dzɑ mbrɑ
hwehwɛ wɔ no hɔ ɑmɑ binom so eenyɑ hɔn kyɛfɑ nye hɔn fɑhodzi. Ɔwɔ dɛ onyɑ
no bɔ brɑ tsenenee nɑ ɔyɛ guɑdoɑdzeyɛ dɛ mbrɛ ɔdodow ɑmɑmbu mu eyiedzi ɑdzeyɛ
ho ntsetsee tse.
- Onnyi dɛ wɔfɑ kwɑn biɑrɑ ɑ otsiɑ Amɑnɑmɑn Nkɑbɔmu Kuw no ne nhyehyɛɛ do
dze hwehwɛ ndzinoɑ nɑ fɑhodzi ɑhorow yi.
Asɛmpɔw 30
Onnyi dɛ nyimpɑ biɑrɑ mɑ nkyerɛɑse wɔ Dɑwurbɔ yi mu nsɛm yi ho ɑ ɔbɛmɑ
ɔmɑn, nyimpɑkuw ɑnɑɑ ɑnkorɑnkor bi tum mɑ ɔɑɑyɛ biribi ɑ ɔbɛsɛɛ ndzinoɑ
nɑ fɑhodzi ɑhorow ɑ wɔɑdɑ no edzi wɔ nwomɑ yi mu no.


text:
Asɛm a Ghandi kae yi ho nhia YehowavAdansefoɔ ahe biara. Wɔgyidi sɛ ɔkyena nko ara wiase bɛtumi asɛe nanso wɔtena ase te sɛ nea wiase nsɛe. Wɔsan gye di sɛ wɔbɛtena ase daa nanso mpɛn pii no wɔde wɔn nwomasua si ntoasoɔ sukuu.
“Tena ase te sɛ nea ɔkyena wobɛwu. Sua adeɛ te sɛ nea wobɛtena ase daa” – Mahatma Ghandi.
Pew nhwehwɛmu a wɔyɛɛ wɔ Adansefiɔ 241 daa no adi sɛ na wɔn mu ɔha mu nkyekyɛm 12 pɛ na wɔwɔ suapɔn mu abɔdin (degree). Nea ɛne no bɔ abira no Jewfoɔ 843 mu nkyekyɛm 50 na na wɔwɔ abɔdin koro no a. Wei yɛ anikasɛm efisɛ na Yudafoɔ na wɔyɛ Onyankopɔn nkurɔfoɔ a wapaw wɔn. (Deut 14:2). Ɛnneɛ adɛn nti na Jewfoɔ bu nwomasua sen Yehowa Adansefoɔ?.
Krataa bi a Yehowa Adansefoɔ Asafo no twerɛɛ August 15, 2009 bua asɛm no. Ɛde asɛm yi na efi aseɛ :
“… yɛn nuayɛ kuo na anya kɔkɔbɔ a ɛyɛ ne bere mu deɛ afi “akoa nokwafoɔ ne badwemma no” hɔ afa asiane a,ɛwɔ nwomasua a ɛkɔ akyire ho. Satan wiase yi kyerɛ sɛ nwomasua na ɛde yiedie ankasa ba. Nanso Yehowa nkurɔfoɔ deɛ obi honhom fam tebea ne honhom aba a wɔda no adi na ɛkyerɛ yiedie”.
Kɔkɔbɔ a ɛyɛ ne bere mu deɛ? Krataa a ɛkasa tia nwomasua a wɔde ba wɔ sukuu afe no mfiaseɛ pɛɛ no nyɛ asɛm a ɛne asɛm hyia kɛkɛ. Ghana sukuu afe no fi ase August mfimfini kosi n’awieɛ mu hɔ baabi. Saa bere yi a wɔtwerɛɛ krataa yi yɛ ɔkwan baako a wɔfa so de kamfo ‘akoa’ no nwuma. Krataa no toa so sɛ:
“Wɔn a wɔde mfeɛ pii resua adeɛ wɔ mmeaɛ a wiase su ahyɛ hɔ ma no de wɔn ho to asiane bebree mu. Ebi ne wiase adwene a wɔnya ne wiase no adedodoɔpɛ su no a ɛma nnipa pii sɛe sika pii de kɔ sukuupɔn no.
Kan saa nsɛm mmienu yi bio.
Deɛ ɛdi kan, mfeɛ sɛn na edi na obi anya sukuupɔn abɔdin (degree). Mpɛn pii no ɛyɛ mfeɛ nnan. Mmarasua ne aduruyɛ tumi gye mfeɛ pii asen saa. Nanso mfeɛ nnan nyɛ bere tenten koraa. Sɛnea wɔkaa ‘mfeɛ pii’ no ma afoforɔ te nka sɛ asɛ obi de ne nkwa nyinaa na bɛnya saa abodin no wɔ ‘mmeaɛ a wiase su ahyɛ hɔ ma’ no. Wei yɛ sɛdeɛ asɛm no te ankasa a wakyimkyim no, nnaadaaa ankasa.
Krataa yi twerɛfoɔ yi kyimkyim nsɛm de daadaa akenkanfoɔ no bere a ɛka sɛ ‘ wiase no adedodoɔpɛ su no a ɛma nnipa pii sɛe sika pii de kɔ sukuupɔn no’. Nnipa pii no ne hefoɔ? So nnipa pii anaa kakraa bi na adedodoɔpɛ piapia wɔ ma wɔkɔ sukuupɔn? Sɛ wode wɔn a wɔkɔ sukuupɔn toto wɔn a wɔkɔ ‘kollege’ anaa ntoasoɔ sukuu ho a wobɛhu nnaadaa a ɛwɔ asɛm no mu no pefee.
Yɛretoa so no, krataa no ka sɛ:
” Nnipa pii gye tom sɛ sukuupɔn yɛ mmeaeɛ a akohwibra, atorɔ nkyerɛkyerɛ ne fekubɔne abu so paa”
‘Nnipa pii gye tom’? Na hefoɔ mu na nnipa pii gye saa tom no? Yehowa adansefoɔ mu anaa? Nyɛ saa Yehowa adansefoɔ korɔ yi ara na wɔntaa nkɔ sukuupɔn yi? Sɛ wɔnkɔɔ sukuupɔn a, wɔbɛyɛ dɛn ahu sɛ ɛyɛ “mmeaeɛ a akohwibra, atorɔ nkyerɛkyerɛ ne fekubɔne abu so paa”? Anaasɛ Yehowa Adansefoɔ kakra bi a wɔkɔɔ sukuupɔn no kɔhyia akohwibra, atorɔ nkyerɛkyerɛ ne fekubɔne? Ebia wɔbɛbɔɔ Adansefoɔ a wankɔ sukuupɔn no nyinaa deɛ wɔkɔhyiae no ho amaneɛ. Ebia afei asɛm no trɛɛ te sɛ egya wɔ Yehowa Adansefoɔ nsafo ahoroɔ mu ara ma ‘nnipa pii gye tom’. Nyɛ anibere a wɔde twerɛɛ krataa yi a ebia anka wobɛsusu sɛ ɛyɛ agorɔ bi.
Anka metumi atwerɛ pii afa saa krataa yi ho nanso nkwaseasɛm ayɛ mu ma ara ma sɛ metwerɛɛ pii fa ho a ɛbɛyɛ nea nyansa nnim. Nanso me pɛ sɛ meka nsɛm nnan yi twa toɔ:
- Krataa no twe adwene si twerɛnsɛm 47 so nanso emu biara nka sɛ sukuuɔn nyɛ
- Ɛka sɛ hokwan a mpanimfo ne asomfo wɔ no bɛfi wɔn nsa sɛ wɔn anaa wɔn mma kɔ sukuupɔn a
- Ɛka sɛ Luka ne Paulo sua wɔn nwoma no ansa na wɔrebɛyɛ Yesu asuafoɔ. Nanso nka sɛ saafoɔ yi twerɛɛ bɛboro bible no fa. Anokwa sɛ bible no fi Onyankopɔn ho a, ɛnneɛ wɔtua wɔn nwomasua so ka denam ma a wɔmaa wɔtwerɛɛ Apam foforɔ no fa kɛseɛ no.
- Anikasɛm ne sɛ bible mu nsɛm 47 a wɔn fa kae wɔ krataa yi mu no mu 25 fi saa mmarima nimdefoɔ yi hɔ.
“Nwomasua yɛ adwenade titiri a wɔbɛtumi de asesa wiase yi” – Nelson Mandela
Mɛsrɛ asesa Nelson Mandela asɛm no aka no sɛ:
“Nwomasua ne adwenade titiri a wɔbɛtumi de ahu Ɔwɛn-Aban no nnaadaasɛm”
Enti sua nwoma. Ahyehyɛdeɛ biara a esi ka mma wommue wo adwene a Onyankopɔn de ama wo no mfi Onyankopɔn. Sɛ nimdeɛ ma wo tumi deɛ a, nimdeɛ a wɔnni ma adwene no yɛ mmerɛ paa. Kae wei daa.


text:
NSASE NE NNIPA
Brazil Nsrahwɛ
MFIASE no na abɔmmɔfo ne akuafo na wɔte Brazil. Portugal abɔrehufo na wɔde Roma Katolek som kɔɔ hɔ, na akyiri yi wosisii asɔredan ahorow
Efi afeha a ɛto so 16 besi afeha a ɛto so 19 mu hɔ no, wɔde po so hyɛn faa nkoa bɛyɛ ɔpepem anan fii Afrika kɔɔ Brazil kɔyɛɛ kua dwuma. Wɔde wɔn som ne amammerɛ kaa wɔn ho kɔe, na wɔde frafraa Brazilfo amanne mu ma wobenyaa ɔsom ahorow te sɛ macumba ne candomblé fekuw. Sɛ wohwɛ Brazilfo nnwom, asaw, ne wɔn aduan a, wuhu sɛ wɔn mu pii nkyi fi Afrika.
Wosuaa abom a wɔpɛ paa a wɔfrɛ no feijoada, a wɔde mogyanam ne asedua yɛ, na wɔde ɛmo ne nhabamma ka ho no fii Portugalfo hɔ. Wɔ afeha a ɛto so 19 ne 20 no, atubrafo pii fi Europa (titiriw Germany, Italy, Poland, ne Spain), Japan, ne mmeae afoforo bɛkaa wɔn ho.
Ɛnnɛ, Yehowa Adansefo bɛyɛ 750,000 na wɔwɔ Brazil. Wɔwɔ asafo ahorow bɛboro 11,000 mu. Wɔyɛ Bible adesua bɛboro 800,000. Nea ɛbɛyɛ na wɔanya baabi ahyiam asom no, wɔahyehyɛ adansi akuw 31 a wɔboa Adansefo a wɔwɔ hɔ no ma wosisi anaa wosiesie Ahenni Asa bɛyɛ 250 kosi 300 afe biara. Efi March 2000 besi saa bere yi no, wɔasisi asa a ɛte saa bɛyɛ 3,647.
SO NÁ WUNIM?
Nsu dodow a efi Amazon Asubɔnten mu ba no dɔɔso sen nea efi asubɔnten biara mu, na etumi tene kɔ akyiri bɛboro kilomita 6,275


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Yeremia 10:1-25
10 O Israel fie, muntie asɛm a Yehowa aka atia mo.2 Nea Yehowa aka ni: “Munnsua amanaman no kwan biara,+ na munnsuro ɔsoro nsɛnkyerɛnne, na amanaman no na wosuro eyinom.+3 Amanaman no amanne+ no yɛ mframa ara kwa, efisɛ kwae mu dua+ na wɔatwa, odwumfo nsa ano adwuma a ɔde ɔsosɔw ayɛ.+4 Wɔde dwetɛ ne sika yɛ no fɛfɛɛfɛ.+ Wɔde dadewa ne asae bobom, na anhinhim.+5 Wɔte sɛ ɛfere afuw so krakrabotobi a wɔnkasa.+ Ɔsoa na wɔsoa wɔn, efisɛ wontumi ntutu wɔn anammɔn.+ Munnsuro wɔn efisɛ wɔrentumi mfa mmusu biara mma, na wɔrentumi nyɛ adepa biara nso.”+6 O Yehowa, obiara nni hɔ a ɔte sɛ wo.+ Woyɛ kɛse, na wo din sõ na ɛkorɔn.+7 O amanaman Hene,+ hena na ɔrensuro wo,+ efisɛ wofata. Amanaman no anyansafo nyinaa ne wɔn ahenni nyinaa mu no, obiara nni hɔ a ɔte sɛ wo.+8 Wɔn nyinaa yɛ agyimfo ne nkwaseafo.+ Dua twetwe nnipa kɔ nneɛma huhuw ho kwa.+9 Wɔde dwetɛ a wɔaboro no ntraantraa fi Tarsis+ ba, na wɔde sika nso fi Ufas+ ba; ɛyɛ odwumfo ne ɔtomfo nsa ano adwuma. Ahama bruu ntama ne ntama a ɛbere dum na efura wɔn. Ne nyinaa yɛ adwumfo nsa ano adwuma.+10 Ampa ara, Yehowa ne Onyankopɔn.+ Ɔno ne Onyankopɔn teasefo+ ne daa Hene.+ N’abufuhyew nti, asase bɛwosow,+ na ɔman biara nni hɔ a ebegyina n’abohuru ano.+11 Nea monka nkyerɛ wɔn ni: “Anyame+ a wɔanyɛ ɔsoro ne asase no, wɔn na wɔbɛyera+ afi asase so ne ɔsoro ase.”12 Ɔno na ɔde ne tumi yɛɛ asase,+ na ɔde ne nyansa maa asase tim hɔ;+ Ɔno na ɔde ne nhumu trɛw ɔsoro mu.+13 Sɛ ɔma ne nne so a, nsu bobom wɔ soro,+ na ɔma suwusiw fi asase ano nohoa foro kɔ.+ Wayiyi akwan ama osu,+ na ɔde mframa fi n’asan mu ba.+14 Nnipa nyinaa nni ntease ma enti wonni nimdeɛ.+ Ɔtomfo biara ani bewu ne honi a wayɛ ho,+ efisɛ ne dade honi yɛ nnaadaa,+ na honhom nni wɔn mu.+15 Ɛyɛ ahuhude, asereserede.+ Akontaabu da no, wɔbɛsɛe.+16 Yakob Kyɛfa nte sɛ eyinom,+ efisɛ ɔno ne nneɛma nyinaa Yɛfo,+ na Israel yɛ n’agyapade poma.+ Asafo Yehowa ne ne din.+17 O ɔbea a wote ahohia mu,+ boaboa w’ahode ano fi asase no so.+18 Nea Yehowa aka ni: “Hwɛ, mereto asase no sofo sɛ ataabo saa bere yi,+ na mehiahia wɔn ho ama wɔahu.”+19 Me sɛe nti minnue!+ Me pirakuru nni sabea. M’ankasa maka sɛ: “Me yare ni, na mɛsoa.+20 Me ntamadan asɛe, na me ntampehama nyinaa mu atetew.+ Me mma afi me ho, na wonni hɔ bio.+ Obiara nni hɔ a ɔbɛyere me ntamadan mu na wama me ntampehama so.21 Nguanhwɛfo adan agyimfo,+ na wɔnhwehwɛɛ Yehowa mpo.+ Ɛno nti na wɔanni nyansasɛm no, na wɔn mmoa a wɔkɔ adidi nyinaa ahwete.”+22 Muntie! Amanneɛbɔ bi reba! Na gyegyeegye kɛse bi nso fi atifi fam asase so reba,+ sɛ wɔrebɛyɛ Yuda nkurow amamfõ ne sakraman atenae.+23 O Yehowa, minim sɛ ɔdesani kwan nni ne nsam. Enni onipa nsam, sɛnea ɔnam a obetutu n’anammɔn.+24 O Yehowa, teɛ me so, nso yɛ no atɛntrenee so,+ ɛnyɛ w’abufuw so,+ na woampopa me amfi hɔ.+25 Hwie w’abufuw gu aman+ a wɔapo wo no so,+ ne mmusua a wɔmmɔ wo din no so.+ Wɔamene Yakob.+ Wɔamene no, na wɔretɔre n’ase.+ Wɔama ne tenabea adan amamfõ.+


text:
Ɔfã 11 Nnianim Nsɛm
Ɔfã a yɛadu so yi, yɛbɛka Kristofo Hela Kyerɛwnsɛm no ho asɛm. Abusua a wɔwoo Yesu too mu no, na wɔnyɛ asikafo. Ná wɔte kurow ketewaa bi mu. Ná ne papa yɛ duadwumfo, na ɔne no yɛɛ adwuma. Yesu na na obegye nnipa nkwa. Yehowa na oyii Yesu sɛ ɔsoro Ahenni no so Hene. Sɛ woyɛ ɔwofo a, boa wo ba ma onhu sɛnea Yehowa tɔɔ ne bo ase yii abusua a wɔbɛwo Yesu ato mu, ne baabi a wɔbɛtete no. Ná Herode pɛ sɛ okum Yesu. Nanso ma yɛnhwɛ sɛnea Yehowa bɔɔ Yesu ho ban. Yɛbɛsan ahu sɛ, sɛ Yehowa bɔ ne tirim sɛ ɔbɛyɛ biribi a, obiara rentumi nsiw no kwan. Ma yɛnhwɛ sɛnea Yehowa maa Yohane siesiee kwan mu maa Yesu. Ma wo ba no nhu sɛ, bere a Yesu yɛ abofra mpo no, na n’ani gye ho sɛ obesua Yehowa nyansa.
IN THIS SECTION
ADESUA 68
Elisabet Awo Ba
Adɛn nti na ɔbɔfo no ka kyerɛɛ Elisabet kunu sɛ ɔrentumi nkasa kosi sɛ wɔbɛwo abofra no?
ADESUA 69
Gabriel Baa Maria Nkyɛn
Ɔkaa asɛm bi kyerɛɛ Maria ma ɛsesaa n’asetena.
ADESUA 70
Abɔfo Bɛkaa sɛ Wɔawo Yesu
Nguanhwɛfo a wɔtee Yesu awo ho asɛm no yɛɛ wɔn ade ntɛm.
ADESUA 71
Yehowa Bɔɔ Yesu Ho Ban
Ná ɔhemmɔne bi repɛ Yesu akum no.
ADESUA 72
Abofra Yesu
Dɛn na Yesu yɛe wɔ asɔrefie hɔ a ɛmaa akyerɛkyerɛfo no ho dwiriw wɔn?
ADESUA 73
Yohane Siesiee Kwan Mu
Yohane nyin bɛyɛɛ odiyifo. Ɔkyerɛkyerɛɛ sɛ Mesia no reba. Nkurɔfo yɛɛ wɔn ade sɛn wɔ asɛm a ɔkae no ho?


text:
ƆFÃ 2
‘Obi a Ɔdɔ Atɛntrenee’
Ntɛnkyea abu so wɔ nnɛ wiase mu, na wɔadi mfomso abɔ Onyankopɔn sobo pii. Nanso, Bible kyerɛkyerɛ nokwasɛm bi a ɛyɛ anigye
IN THIS SECTION
TI 11
““N’akwan Nyinaa Yɛ Trenee”
Adɛn nti na Nyankopɔn atɛntrenee yɛ su a ɛyɛ fɛ?
TI 12
‘So Onyankopɔn Bu Ntɛnkyea?’
Sɛ Yehowa kyi ntɛnkyea a, adɛn nti na abu so wɔ wiase saa?
TI 13
‘Yehowa Mmara Yɛ Pɛ’
Ɛbɛyɛ dɛn na asɛnni nhyehyɛe ama nkurɔfo anya ɔdɔ?
TI 14
Yehowa Tuaa ‘Agyede Maa Nnipa Pii’
Nkyerɛkyerɛ a asete nyɛ den a ɛbɛma woabɛn Onyankopɔn.
TI 15
Yesu ‘De Atɛntrenee Asi Asase So’
Tete no, dɛn na Yesu yɛ maa nkurɔfo suaa atɛntrenee? Sɛn na ɔreyɛ no nnɛ? Ɔkwan bɛn na ɔbɛfa so de atɛntrenee asi asase so daakye?
TI 16
‘Atɛntrenee Mu’ a Yɛne Onyankopɔn Bɛnantew
Adɛn nti na Yesu bɔɔ kɔkɔ sɛ: “Mummmu ntɛn, na wɔammu mo ntɛn.”?


text:
TI 52
Ɔde Paanoo ne Mpataa Kakraa Bi Maa Mpempem Dii
MATEO 14:13-21 MARKO 6:30-44 LUKA 9:10-17 YOHANE 6:1-13
YESU MAA MMARIMA 5,000 ADUANE
Bere a asomafo 12 no kɔkaa asɛm no wɔ Galilea mpɔtam hɔ no, wɔn ani gyei paa. Enti wɔbɛkaa “deɛ wɔayɛ na wɔakyerɛkyerɛ nyinaa” ho asɛm kyerɛɛ Yesu. Ná wɔabrɛ, na wɔannya bere mpo annidi, efisɛ na nkurɔfo redi hɔ akɔneaba. Enti Yesu ka kyerɛɛ wɔn sɛ: “Mommra mmɛsen nkɔhyɛ baabi nhome kakra.”—Marko 6:30, 31.
Wɔkɔforoo korow wɔ Kapernaum mpɔtam hɔ baabi de wɔn ani kyerɛɛ Yordan Asubɔnten no nifa so, na wɔtwaam Betsaida kɔɔ baabi a atew ne ho. Nanso wɔrekɔ no, nnipa pii huu wɔn, na ebinom nso tee ho asɛm. Enti wɔtuu mmirika faa mpoano kɔhyiaa wɔn. Yesu ne n’asuafo no duu hɔ no, na nkurɔfo no wɔ hɔ dada.
Yesu sii asase so a ɔhuu nnipakuw no, wɔyɛɛ no mmɔbɔ, efisɛ na wɔgu hɔ te sɛ nnwan a wɔnni hwɛfo. Enti “ɔfirii aseɛ kyerɛkyerɛɛ wɔn nneɛma pii” faa Ahenni no ho. (Marko 6:34) Afei “ɔsaa wɔn a wɔhia ayaresa no yareɛ.” (Luka 9:11) Ɛrekɔ anwummere no, asuafo no ka kyerɛɛ Yesu sɛ: “Ɛha ate ne ho na afei adeɛ resa; gya nnipa no kwan na ama wɔatumi akɔ nkuraa no ase akɔtɔ biribi adi.”—Mateo 14:15.
Yesu kaa sɛ: “Ɛnsɛ sɛ wɔkɔ: momma wɔn biribi nni.” (Mateo 14:16) Ná Yesu nim nea ɔrebɛyɛ, nanso ɔhyɛɛ da bisaa Filipo sɛ: “Ɛhe na yɛbɛtɔ paanoo ama nnipa yi adie?” Ná Filipo fi Betsaida, na ɛhɔ baabi nso na na wɔwɔ. Ɛno nti na Filipo na ɔbisaa no saa asɛm no. Ná mmarima 5,000 na wɔwɔ hɔ, enti wɔbɛyɛ dɛn atɔ paanoo ama wɔn nyinaa adi? Sɛ yɛde mmaa ne nkwadaa ka ho deɛ a, ɛnde na nnipa no dodow rekeka kɔ mpem du. Enti Filipo yii Yesu ano sɛ: “Paanoo denare [saa bere no, na ɔpaani dakoro akatua yɛ denare baako] ahanu rensõ sɛ obiara bɛnya kakraa bi mpo.”—Yohane 6:5-7.
Ɛbɛyɛ sɛ na Andrea pɛ sɛ ɔka biribi ma Yesu hu sɛ ɛnyɛ ade a wɔbɛtumi ama nnipa dodow no nyinaa aduane adi. Ɔkaa sɛ: “Abarimaa bi wɔ ha a ɔwɔ atokoɔ paanoo nnum ne mpataa nketewa mmienu. Nanso yei bɛyɛ nnipa bebrebe yi dɛn?”—Yohane 6:9.
Saa bere no, na aka kakra ama afe 32 Twam afahyɛ no adu so. Ná ɛyɛ osutɔbere, na na sare mono afifi bepɔ no so kama. Yesu maa n’asuafo no ka kyerɛɛ nkurɔfo no sɛ wɔnkyekyɛ wɔn mu aduonum aduonum ne ɔha ɔha na wɔntenatena ase. Afei Yesu faa paanoo nnum ne mpataa mmienu no, na ɔdaa Onyankopɔn ase. Ɔbubuu paanoo no mu, na ɔkyekyɛɛ mpataa no nso mu. Yesu wiei no, ɔde maa n’asuafo no ma wɔkyekyɛ maa nkurɔfo no. Anwonwasɛm! Obiara nyaa bi di mee.
Wɔdidi wiei no, Yesu ka kyerɛɛ n’asuafo no sɛ: “Mommoaboa deɛ aka aseɛ no ano na biribiara ansɛe kwa.” (Yohane 6:12) Bere a wɔboaboaa ano no, wɔnyaa paanoo nkɛntɛn 12!


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
1 Ahene 19:1-21
19 Na Ahab+ kaa nea Elia ayɛ nyinaa ne sɛnea ɔde nkrante akunkum adiyifo+ no nyinaa kyerɛɛ Yesebel.+2 Ɛnna Yesebel tuu ɔbɔfo kɔka kyerɛɛ Elia sɛ: “Sɛ ebedu ɔkyena sesɛɛ na memmaa wo kra nyɛɛ sɛ wɔn mu biako kra a, anyame no ntua me ka+ na wɔmfa bi nka ho!”+3 Na ehu kaa no. Enti ɔsɔre guan de peree ne kra,+ na okopuee Beer-Seba+ a ɛwɔ Yuda asase so.+ Ɛnna ogyaw ne somfo no wɔ hɔ.4 Na ɔde n’ani kyerɛɛ sare so twaa da koro kwan, na ɔkɔtenaa sisia dua bi ase.+ Afei ɔsrɛe sɛ ne kra nwu, na ɔkae sɛ: “Afei de, mabrɛ! O Yehowa, gye me kra fi me nsam,+ na minye mensen m’agyanom.”5 Afei ɔde ne ho too fam, na ɔfaa mu dae wɔ sisia+ no ase. Na hwɛ! ɔbɔfo+ bi bɛkaa+ no, na ɔka kyerɛɛ no sɛ: “Sɔre didi.”6 Ɔnkɔhwɛ a, paanoo+ na egu abo hyehyeehye so na nsutoa nso wɔ n’atifi yi. Na odidi nomee, na ɛno akyi no, ɔsan dan ne ho too hɔ.7 Akyiri yi, Yehowa bɔfo+ no san bae ne mprenu so bɛkaa no kae sɛ: “Sɔre didi, na akwantu no boro w’ahoɔden so.”+8 Enti ɔsɔre didi nomee, na ɔde ahoɔden a onya fii aduan no mu twaa kwan adaduanan,+ awia ne anadwo; ɔkɔe ara koduu nokware Nyankopɔn bepɔw, Horeb+ so.9 Ɛhɔ na ɔkɔhyɛn ɔbodan+ bi mu sɛ ɔbɛda hɔ anadwo no; na hwɛ! Yehowa asɛm baa ne nkyɛn wɔ hɔ, na obisaa no sɛ: “Elia, dɛn na woreyɛ wɔ ha?”+10 Ɛnna ɔkae sɛ: “Ninkunu na matwe+ ama asafo Nyankopɔn Yehowa, efisɛ Israelfo agyaw w’apam,+ w’afɔremuka nso, wɔadwiriw agu,+ wɔde nkrante akunkum w’adiyifo,+ na me nko na maka;+ na wɔrehwehwɛ me kra ayi afi hɔ.”+11 Na ɔkae sɛ: “Fi adi kogyina bepɔw no so Yehowa anim.”+ Na hwɛ! ná Yehowa reba,+ na mframa kɛse a ano yɛ den di Yehowa anim repaapae mmepɔw bubu abotan.+ (Ná Yehowa nni mframa no mu.) Mframa no akyi no, asase wosowee.+ (Ná Yehowa nni asasewosow no mu.)12 Asasewosow no akyi no, ogya bae.+ (Ná Yehowa nni ogya no mu.) Ogya no akyi no, ɛnne a ɛwɔ fam kasae bɔkɔɔ.+13 Bere a Elia tee ɛnne no ara pɛ, ɔde ne ntama kataa n’anim,+ na ofii adi kogyinaa ɔbodan no ano; na hwɛ! ɔtee nne bi, na ɛkasa kyerɛɛ no sɛ: “Elia, dɛn na woreyɛ wɔ ha?”+14 Ɛnna ɔkae sɛ: “Ninkunu na matwe ama asafo Nyankopɔn Yehowa, efisɛ Israelfo agyaw w’apam,+ w’afɔremuka nso, wɔadwiriw agu, wɔde nkrante akunkum w’adiyifo, na me nko na maka; na wɔrehwehwɛ me kra ayi afi hɔ.”+15 Ɛnna Yehowa ka kyerɛɛ no sɛ: “San sim kɔ Damasko+ sare so; kɔ na kɔsra+ Hasael+ na si no Siria so hene.16 Nimsi+ banana Yehu+ nso, sra no na si no Israel so hene; na sra Safat ba Elisa+ a ofi Abel-Mehola+ no na yɛ no odiyifo ma onsi w’ananmu.+17 Na ɛbɛba sɛ nea obeguan Hasael nkrante+ ano no, Yehu bekum no,+ na nea obeguan Yehu nkrante ano nso, Elisa bekum no.+18 Na mama nnipa mpemnson aka Israel+ a wommuu nkotodwe nkotow Baal,+ na wɔmfew n’ano.”+19 Enti ofii hɔ kɔe, na okohuu Safat ba Elisa sɛ ɔrefɛntɛm asase,+ na anantwi mpamho dumien di n’anim, na ɔne nea ɛto so dumien no na ɛnam. Ɛnna Elia kɔɔ ne nkyɛn de n’atade+ koguu ne so.20 Ɛhɔ ara na ogyaw anantwi no hɔ tuu mmirika dii Elia akyi kae sɛ: “Mesrɛ wo, ma minkofifew me papa ne me maame ano+ mfa nkra wɔn ansa na mabedi w’akyi.” Ɛnna ɔka kyerɛɛ no sɛ: “Kɔ bra; masiw wo kwan anaa?”21 Enti ɔsan fii n’akyi, na ɔfaa anantwi no abien kum*+ wɔn, na ɔde nnua a na esuso+ anantwi no mu yɛɛ nnyina noaa wɔn nam, na ɔde maa nkurɔfo no ma wodii. Ɛno akyi no, ɔsɔre kodii Elia akyi, na ɔsom+ no.


text:
Onyankopɔn na Ɔma Yɛhu Amane Anaa?
Twe bi
Nea Bible ka
Bible ka no pen sɛ, ɛnyɛ Onyankopɔn na ɔma yɛhu amane! Onyankopɔn bɔɔ nnipa no, wammɔ amanehunu anka ho. Mmom no, awarefo a wɔdii kan no sɔre tiaa Onyankopɔn tumidi na wɔpaw sɛ wɔbɛyɛ nea wɔn ankasa pɛ. Wɔtwee wɔn ho fii Onyankopɔn ho, na wɔnyaa ho nsunsuanso bɔne.
Gyinae bɔne a wɔsii no, ɛno na nnɛ ama yɛrebrɛ yi. Enti ɛnyɛ Onyankopɔn na ɔma nnipa hu amane.
Bible ka sɛ: “
Sɛ sɔhwɛ to obi a, ɛnsɛ sɛ ɔka sɛ: ‘Onyankopɔn na ɔresɔ me ahwɛ.’ Efisɛ wontumi mfa nnebɔne nsɔ Onyankopɔn nhwɛ, na ɔno nso nsɔ obiara nhwɛ.” (Yakobo 1:13) Onipa biara tumi hu amane. Nnipa a wɔwɔ Onyankopɔn anim dom no mpo, wɔtumi hu amane.


text:
1Enti anuanom, medɔ mo na m’ani agyina mo. Moama me ho asan me enti me nso mede mo hoahoa me ho. Adɔfonom, saa na ɛsɛ sɛ mugyina pintinn wɔ Awurade mu.
2 Euodia ne Sintike, mesrɛ mo, montena ase sɛ anuanom wɔ Awurade mu. 3 Na wo nso a woka me ho a migye wo di no, mepɛ sɛ woboa saa mmea yi, efisɛ, wɔde wɔn ahoɔden nyinaa aboa me ama Asɛmpa no mu atrɛw a Klemens ne m’ahokafo bi a wɔn din hyɛ Onyankopɔn nkwa nhoma no mu no nso ka ho.
4 Meka ti mu bio sɛ daa munnya ahosɛpɛw wɔ Awurade mu; mo ho nsɛpɛw mo!
5 Mommrɛ mo ho ase mma nnipa nyinaa. Ɛrenkyɛ, Awurade bɛba. 6 Mommma biribiara nnhaw mo. Daa mo mpaebɔ nyinaa mu, momfa koma pa mmisa Onyankopɔn nea ehia mo. 7 Na Onyankopɔn asomdwoe a ɛtra ade nyinaa so no, bɛhwɛ mo koma ne mo adwene so Kristo Yesu mu.
8 Anuanom, asɛm a mede rewie ne sɛ, nea ɛyɛ nokware, nea ɛwɔ anuonyam, nea ɛteɛ, nea ɛho tew, nea ɛwɔ ɔdɔ, nea ɛwɔ din pa, sɛ ɔbra pa bi wɔ hɔ a, sɛ ayeyi bi wɔ hɔ a, saa nneɛma yi ho na munnwen. 9 Nea moasua na moanya afi me nkyɛn wɔ nsɛm ne nneyɛe mu no na monyɛ. Na Onyankopɔn a ɔma yɛn asomdwoe no bɛka mo ho.
Aseda
10 M’ani gye wɔ Awurade mu sɛ afei de moakyerɛ ɔdɔ a mode dɔ me. Ɛyɛ nokware sɛ modɔ me de, nanso na munnya ho kwan nkyerɛ saa. 11 Menka saa asɛm yi nkyerɛ sɛ moapa me, efisɛ, masua ama akokwaw me sɛ tebea biara a mewɔ mu no, mepɛ. 12 Minim ohia, nim ahonya. Masua saa ahintasɛm yi enti baabiara ne bere biara, sɛ ɔkɔm de me anaa mamee, sɛ mewɔ pii anaa kakraa bi no, mepɛ no saa ara. 13 Ahoɔden a Kristo de ma me no nti, mitumi gyina tebea biara ano. 14 Eye sɛ moboaa me wɔ m’amanehunu mu.
15 Mo Filipifo no ankasa nim pefee sɛ bere a mifii Makedonia a na merefiti Asɛmpa no ka no ase no, mo nko ara ne asafo a moboaa me. Mo nko ara na moka nea minyae ne nea mehweree ho. 16 Mewɔ Tesalonika no, bere biara a biribi ho behia me no, mode brɛ me. 17 Ɛnyɛ sɛ ɔpɛ na na mepɛ sɛ minya akyɛde na mmom, nhyira a mubenya wɔ mu na na mepɛ sɛ mihu.
18 Me nsa aka biribiara a mode abrɛ me ma aboro so. Afei a Epafrodito de akyɛde no nyinaa abrɛ me yi, me nsa aka biribiara a ɛho hia me. Eyinom te sɛ afɔrebɔde huamhuam a wɔbɔ ma Onyankopɔn, na ogye, na n’ani sɔ. 19 Me Nyankopɔn fi ne nnepa a ɔwɔ wɔ Kristo Yesu mu bɛma mo nea ehia mo nyinaa. 20 Anuonyam nka yɛn Agya Nyankopɔn daa daa. Amen.
Nkyia
21 Mikyia ahotefo no wɔ Kristo Yesu mu. Anuanom a wɔne me wɔ ha no nso kyia mo. 22 Ahotefo no nyinaa kyia mo na ne titiriw no, ɔhempɔn Kaesare fifo.
23 Awurade Yesu Kristo adom nka mo nyinaa.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Hiob 9:1-35
9 Ɛnna Hiob buae sɛ:2 “Ampa ara minim sɛ saa na ɛte.Ɛbɛyɛ dɛn na onipa desani atumi ne Onyankopɔn adi asɛm adi bem?+3 Sɛ ɔyɛ n’adwene sɛ ɔne no beyiyi nsɛm ano a,+Ɔrentumi mmua nsɛmmisa apem mu biako mpo.4 Ɔyɛ koma mu nyansafo ne tumi mu ɔhoɔdenfo.+Hena na obetumi atew no so atua na asi no yiye?+5 Otutu mmepɔw+ bere a nnipa nhu;Otutu gu wɔ n’abufuw mu.+6 Ɔma asase wosow fi ne sibea,Na ne nnyinaso+ hinhim.7 Ɔkasa kyerɛ owia, na ɛmmɔ,Na ɔkata nsoromma ani;+8 N’ankasa trɛw ɔsoro mu hata hɔ,+Na otiatia ɛpo asorɔkye so.+9 Ɔno na wayɛ Ayis nsorommakuw, Kesil nsorommakuw,Ne Kima nsorommakuw+ ne Anafo fam mpia no;10 Wayɛ nneɛma akɛse a enni hwehwɛbea,+Ne anwonwade a enni ano.+11 Hwɛ! Otwa me ho a minhu no,Na ɔsen a minhu sɛ ɛyɛ ɔno.+12 Hwɛ! Ohwim kɔ. Na hena na obetumi asiw no kwan?Hena na ɔbɛka akyerɛ no sɛ, ‘Dɛn na woreyɛ yi?’+13 Onyankopɔn de, ɔrensianka n’abufuw;+Onuɔdenfo+ aboafo bɛkotow no.14 Mene hena a mebua no!Mɛhwɛ me kasa yiye wɔ ne ho,+15 Na m’asɛm yɛ dɛ de, nanso merenyi ano.+Anka nea me ne no wɔ asɛm no, mɛkotow asrɛ no.+16 Sɛ mefrɛ no a, obegye me so anaa?+Minnye nni sɛ ɔbɛyɛ aso atie me nne;17 Ɔno na ɔde ahum apirapira meNa wama m’akuru adɔɔso kwa.+18 Ɔremma minnya ahome foforo,+Efisɛ wama nea ɛyɛ yaw amee me.19 Sɛ otumfoɔ bi wɔ ahoɔden a, ɔne no;+O sɛ anka ɔtemmufo a ɔyɛ den bi wɔ hɔ ɛ, anka ɔfrɛɛ m’asɛm!20 Sɛ m’asɛm yɛ dɛ a, anka m’ankasa m’ano na ebebu me fɔ;Sɛ me ho nni asɛm a, anka obebu me ɔkɔntɔnkyeni.21 Sɛ me ho nni asɛm a, anka minnim me kra;Anka mɛpo me nkwa.22 Ade biako wɔ hɔ. Ɛno nti na mereka sɛ,‘Nea ne ho nni asɛm ne ɔdebɔneyɛfo nyinaa, ɔde wɔn reba wɔn awiei.’+23 Sɛ nsu yiri bu fa so kum nnipa mpofirim a,Ɔbɛserew wɔn a wodi bem no amanehunu.24 Asase mpo, ɔde ahyɛ ɔbɔnefo nsa;+Ɔkata ɛso atemmufo anim.Sɛ ɛnyɛ saa a, ɛnde ɛyɛ hena?25 Me nna twam ntɛm sen ommirikatufo;+Eguan kɔ, na ɛrenhu adepa.26 Ɛsen kɔ te sɛ demmire akorow,Ne ɔkɔre a otu di akɔneaba pɛ nea obedi.+27 Sɛ meka sɛ, ‘Mɛma me werɛ afi me haw,+Mɛsesa m’anim+ na mayɛ hyɛnn’ a,28 Me yaw nyinaa bɔ me hu;+Minim sɛ woremmu me bem.29 Medi fɔ ara.Dɛn nti na ɛsɛ sɛ mebrɛ gu?+30 Sɛ mede sukyerɛmma nsu guare,Na mede samina+ hohoro me nsa mpo a,31 Wode me bɛhyɛ amoa mu,Na me ho ayɛ me ntade tan.32 Efisɛ ɔnyɛ onipa+ te sɛ me na me ne no ayiyi nsɛm ano,Anaa me ne no adi asɛm.33 Obiara nni hɔ a obedi yɛn ntam asɛm,+Na ɔde ne nsa agu yɛn baanu so.34 Ma onyi n’abaa mfi me so,+Na ne ho hu nso, mma ennhunahuna me.35 Ma menkasa, mma minnsuro no,Efisɛ ɛnyɛ saa na mete wɔ me mu.


text:
ƆWƐN-ABAN No. 5 2017 | Abɔfo—Wɔwɔ Hɔ Ampa? Nea Enti a Ɛfa Yɛn Ho
WUDWEN HO SƐN?
Enti abɔfo wɔ hɔ ampa? Bible ka sɛ:
“O munhyira Yehowa, n’abɔfo ahoɔdenfo a mudi n’asɛm so na mutie n’asɛm.”—Dwom 103:20.
Ɔwɛn-Aban yi bɛma yɛahu nea Bible ka fa abɔfo ho, ne sɛnea wonya yɛn asetena so tumi nnɛ.
ASƐM A ƐDA SO
Abɔfo—Wɔwɔ W’asetena So Tumi Anaa?
Nea esi wɔ nkurɔfo asetenam no ma nnipa pii nya adwene sɛ abɔfo nya yɛn asetena so tumi.
ASƐM A ƐDA SO
Abɔfo Ho Nokwasɛm
Baabiara nni hɔ a yebenya abɔfo ho nokwasɛm, gye Bible mu.
ASƐM A ƐDA SO
Wowɔ W’ankasa Wo Bɔfo a Ɔbɔ Wo Ho Ban Anaa?
Sɛ wunya adwene sɛ ɔbɔfo anaa abɔfo bɔ wo ho ban a, ɛyɛ ne kwan so anaa?
ASƐM A ƐDA SO
Abɔfo Bɔne Wɔ Hɔ Anaa?
Bible ma yɛn mmuae ɛtɔ asom.
ASƐM A ƐDA SO
Sɛnea Abɔfo Betumi Aboa Wo
Onyankopɔn asoma abɔfo mpɛn pii ma wɔde wɔn ho abegye nnipa nsɛm mu.
So Wunim?
Bere a Yesu kaa wɔn a wɔnyɛ Yudafo ho asɛm sɛ wɔyɛ “nkraman mma” no, na ɛyɛ animtiaabu anaa?
BIBLE TUMI SESA NNIPA
Me Deɛ, Na Migye Di sɛ Onyankopɔn Nni Hɔ
Ná nsusuwii mmienu bi agye aberante bi adwene, enti ɛno na na ɔde bɔ ne bra. Baako ne sɛ Onyankopɔn nni hɔ. Nea ɛto so mmienu ne Komunis nsusuwii. Ɛyɛɛ dɛn na n’ani begyee Bible ho?
SUASUA WƆN GYIDI
Onyankopɔn Frɛɛ No “Ɔhemmaa”
Adɛn nti na na Sara din foforo no fata no?
Dɛn na Bible Aka?
Ɛte sɛ nea amanehunu ne atɛnkyea wɔ wiase nko ara deɛ a, nnipa rentumi nnya asomdwoe papa biara da. Enti ɔhaw ahorow yi ano aduru wɔ hɔ anaa?


text:
Sua Biribi Fi Onyankopɔn Asɛm Mu
So Onyankopɔn De Aban Biako Bɛba Wiase?
Nea yɛrebɛka ho asɛm wɔ ha yi yɛ nsɛm a ebia woabisa pɛn, na ɛbɛkyerɛ wo faako a wubetumi anya ho mmuae wɔ wo Bible mu. Yehowa Adansefo ani begye ho sɛ wɔne wo bɛbɔ ho nkɔmmɔ.
1. Adɛn nti na nnipa hia aban biako wɔ wiase nyinaa?
Nneɛma a ɛrehaw adesamma nnɛ no, ennyina faako; ɛrekɔ so wɔ wiase baabiara. Wohwɛ aman pii so a, nnipa dodow no ara di hia, na nkurɔfo hyɛ wɔn so. Aman bi so de, nnipa bebree anya wɔn ho ama abu wɔn so. Sɛ yebetumi akyekyɛ agyapade a ɛwɔ asase so no ama obiara anya bi pɛpɛɛpɛ a, gye sɛ yenya aban biako pɛ a ebedi wiase nyinaa so.—Kenkan Ɔsɛnkafo 4:1; 8:9.
2. Aban a ebedi wiase nyinaa so no, hena na obetumi ayɛ so hene?
Nnipa pii mpɛ sɛ ɔhene biako pɛ di wiase nyinaa so, efisɛ ɔbarima anaa ɔbea biara nni hɔ a obetumi ayɛ saa adwuma no yiye. Afei nso onipa bɛn na sɛ tumi bedi ne nsam a ɔremfa nyɛ nea ɔpɛ? Sɛ nkurɔfo dwen ho sɛ otirimɔdenfo biako bedi adesamma nyinaa so a, ɛbɔ wɔn hu.—Kenkan Mmebusɛm 29:2; Yeremia 10:23.
Yehowa Nyankopɔn ayi ne Ba Yesu sɛ onni adesamma so hene daa. (Luka 1:32, 33) Yesu nim sɛnea asase so asetena te. Bere a ɔwɔ ha no, ɔsaa ayarefo yare, kyerɛkyerɛɛ ahobrɛasefo na ɔne mmofra bɔe. (Marko 1:40-42; 6:34; 10:13-16) Enti Yesu yɛ Ɔhene a ɔfata paa.—Kenkan Yohane 1:14.
3. Ebetumi ayɛ yiye sɛ aban biako bedi wiase nyinaa so?
Onyankopɔn ayi ne Ba no sɛ ɔntena soro na onni asase so. (Daniel 7:13, 14) Ɛho nhia sɛ ɔmampanyin tena ne man mu nkurow nyinaa mu; saa ara na ɛho nhia sɛ Yesu tena asase yi so na watumi adi adesamma so.—Kenkan Mateo 8:5-9, 13.
Wugye di sɛ obiara begye Yesu atom sɛ Ɔhene? Dabi. Nnipa pa nkutoo na wobegye no atom. Wɔn a wonnye no ntom sɛ Ɔhene a ɔwɔ ɔdɔ na obu atɛntrenee a Yehowa apaw no no, Yehowa beyi wɔn nyinaa afi asase so.—Kenkan Mateo 25:31-33, 46.
4. Ɔhene a obedi wiase so no, dɛn na ɔbɛyɛ?
Sɛnea oguanhwɛfo boaboa ne nguan ano no, Yesu nso reboaboa ahobrɛasefo a wofi amanaman nyinaa mu ano, na ɔrekyerɛ wɔn ɔdɔ kwan a efi Onyankopɔn no. (Yohane 10:16; 13:34) Saafo no yere wɔn ho gyina Yesu ne n’ahenni no akyi. (Dwom 72:8; Mateo 4:19, 20) Nnipa a wogyina Yesu ahenni akyi denneennen no de biakoyɛ rebɔ dawuru wɔ wiase nyinaa sɛ Yesu abɛyɛ Ɔhene.—Kenkan Mateo 24:14.
Ɛrenkyɛ, Yesu de ne tumi bɛyɛ adwuma de agye adesamma afi wiase tumidifo a wɔaporɔw nsam. Wayi n’akyidifo anokwafo bi sɛ wɔbɛka ne ho na wɔatena soro adi asase so ahene. (Daniel 2:44; 7:27) Yesu Ahenni no bɛma Yehowa ho nimdeɛ ahyɛ asase so ma, na ɛbɛsan de paradise a adesamma hweree no mfiase no aba.—Kenkan Yesaia 11:3, 9; Mateo 19:28.